Турмуш ўртоғим ҳақида гапиришни хоҳламайман » MUZAFFAR.UZ\nХАДИЧА ҚУРБОНОВА: “ОИЛА МЕН УЧУН ҲАР НАРСАДАН АЗИЗ”\nБугунги суҳбатдошимиз кейинги пайтда ўзининг дилтортар қўшиқлари билан мухлислари қалбидан жой олаётган ва “Ожиза” сериалида ўзига хос образда намоён бўлган ёш санъаткорлардан бири Хадича ҚУРБОНОВА бўлди.\n- Хадича, кейинги пайтда сизни телесериалда учратяпмиз. Бу ўзингизнинг танловингизми ёки режиссёрларнинг қатъий таклифими?\n- Тўғри, яқинда “Ожиза” сериалида Дилфуза исмли аёлнинг ролини ижро этдим. Бу роль ўзимга жуда ёқди. Сценарийни ўқиганимдаёқ менга маъқул келганлиги учун бу ролни ўйнашга рози бўлдим. Сабаби ҳаётда характерим ҳақиқатдан ҳам Дилфузага ўхшайди. Жудаям сабрлиман деб ўйлайман. Унча-мунчага жаҳлим чиқмайди. Оила мен учун биринчи ўринда туради. Агар ҳаётимда бирор бир кескин воқеа юз берса нима бўлганда ҳам худди сериалдаги Дилфузага ўхшаб оиламни сақлаб қолишни биринчи ўринга қўйган бўлардим.\n- “Ожиза” сериалида нега айнан қийналган аёл образида намоён бўлишга рози бўлгансиз? Одатда бу каби ролларни ижро этиш актиёр учун бир мунча қийинчилик туғдиради, дейишади.\n- Менимча ҳар бир образда намоён бўлишнинг ўзига яраша қийинчиликлари бор. Характер жиҳатдан ўзимни шу ролда тополганим учун рози бўлдим. Сценарий билан танишганимда ундаги бошқа ролларда ўзимни кўролмадим. Шунинг учун ҳам Дилфуза ролини ўйнашга рози бўлдим. Ушбу сериалнинг сценарий муаллифи ва режиссёри Дилшода Қосимова менинг курсдошим. У билан коллежда уч йил бирга ўқиганмиз. Институтда ҳам бошқа-бошқа факультетларда таҳсил олган бўлсакда курсдош бўлганмиз. Менимча Дилшода менинг характеримни билгани учун шу обрадза мени кўролди ва айнан мана шу ролга мени таклиф этди.\n- “Ожиза” сериалидаги образингиз руҳиятингизга яқинми?\n- Жуда ўхшайди. Айниқса, сабр-тоқатлилигим. Кўп нарсани йиғлаб-йиғлаб енгаман. Гиначимасман. Ҳеч ким билан узоқ вақт аразлашиб юрмайман. Нима бўлганда ҳам кулиб яна яшашда давом этаман.\n- Ушбу сериалнинг сизга маъқул бўлган жиҳатлари нимада?\n- Ушбу сериал режиссёр Дилшода Қосимованинг биринчи иши бўлганлиги учунми жудаям эътибор билан қарадим ва кузатдим. Бошқа серилларга нисбатан менга жуда ёқди. Йўқ, сериалда ўзим роль ўйнаганлигим учун эмас, албатта. Яхши мавзу бўлганлиги учун ва долзарб масала кўтарилганлиги учун ушбу сериал юрагимга яқин бўлиб қолди.\n-Ўзингиз қўшиқ куйлайсиз агар бошқа хонандаларнинг клипларида роль бажаришга чақиришса рози бўлармидингиз? Одатда санъаткорлар бошқаларнинг клипларида камдан-кам ҳоллардагина намоён бўлишади. Сабаби рейтенги тушиб кетишидан қўрқар экан.\n- Албатта, ўзим қўшиқ куйлайман. Бошқа хонандаларнинг клипида ҳечам чиқмаганман ва бу ҳақда ўйлаб ҳам кўрмаганман. Агар шунақа таклиф бўлса билмадим, олдиндан бир нарса деёлмайман\n- Ҳозир қизғин ижод палласидасиз, оила ва болалар тарбиясида қийналиб қолмаяпсизми?\n- Тўғри, ҳозир ижодим энг қизғин паллага кирган давр, десам адашмаган бўламан. Қолаверса, яна концерт бериш ниятим бор. Ҳозир янги албомьлар устида ишлаяпман. Яқинда “Ўргатинг” номли янги таронамизга клип олдик. Фарзандлар тарбиясида қийинчиликлар йўқ, худога шукр. Ҳаммасига улгуришга ҳаракат қиляпман\n- Сизни ҳали талабалик пайтингиздаёқ оила қуриб, фарзандли бўлганингиз ҳақида эшитгандик. Бу сизга қийинчилик туғдирмаганми?\n- Тўғри, талабалик пайтимда оила қурганман. Ҳомиладор пайтларим орада академ таътил олишга ҳам тўғри келган. Фарзандли бўлгач яна қайтаданяна ўқишимни давом эттирганман. Удога шукр, шу йили Ўзбекистон давлат жаҳон тиллари университетининг Халқаро журналистика факультетини тамомладим. Фарзандлар тарбияси ҳеч қачон менга халақит бермаган ёки чалғитмаган. Сабаби оила аъзоларим ҳар доим мени қўллаб-қувватлаб туришади. Бу борада онажоним менга жуда катта ёрдам берадилар. Биттаю битта акам бор. Шу акамнинг умр йўлдошлари Феруза кеннойим билан худди опа-сингилдек бўлиб кетганмиз. Шу киши фарзандларим тарбияси билан мен йўқ пайтларимда шуғулланиб турадилар. Менинг ҳаётдаги энг катта бахтим бу турмуш ўртоғим, десам хато бўлайди. Чунки у киши ҳар доим мени ҳар томонлама ҳам оилада, ҳам ижодда қўллаб- қувватлаб турадилар. Қийналмаслигим ва бемалол ижод қилишим, ўқишим учун барча шар-шароитларни яратиб берганлар. Мен биринчи ўринда бемалол ижод қилаётганлигим учун турмуш ўртоғим, онам ва кеннойимга ўз минннатдорчилигимни билдирган бўлардим..\n- Фарзандларингиз, оилангиз ҳақида ҳам тўхталиб ўтсангиз.\n- Ростини айтсам, турмуш ўртоғим ҳақида гипиришни хоҳламайман. Чунки у киши буни хоҳламайдилар ва рухсат бермайдилар. Фарзандларимига келадиган бўлсак, бир-биридан ширин учта ўғлим бор. Биринчи фарзандим Меҳранг ҳозир тўрт ярим ёшда, иккинчи ўғлим Имрон яқинда учга тўлди, кичик ўғлим Исломбек эса бир ёшу уч ойлик бўлди. Фарзандларим жудаям шўх, эрка ва ҳали жудаям кичкина. Иккита ўғлимни яқинда боғчага бердик, кичкинаси ўзим билан уйда.\n- Илк концертингиз ҳақидаги таассуротларингиз қандай? Аксарият санъаткорлар концерт беришнинг машаққатлари ҳақида кўп гапиришади. Сиз ҳам шундай машаққатларга дуч келдингизми?\n- Таассуротларим катта албатта. Ҳақиқий ҳаяжонни илк марта катта саҳнага чиққанимда ҳис қилдим. Юрагим шу қадар қаттиқ урардики унинг вужудимни титратаётганлигини сездим. Жудаям ҳаяжонли дамлар эди. Буни сўз билан ифодалаб беролмайман. Тўғри, қийинчиликлар ҳам бўлди. Сабаби биринчи концертим бўлганлиги учун қайсидир жойларида қийналдим, лекин машаққатсиз, қийинчиликсиз ва тушунмовчиликларсиз ҳеч ким бирор бир нарсага эришолмаган. Албатта, ҳаммаси ширин ташвишлар деб ўйлайман. Иккинчи марта концерт берганимда биринчи концертимдаги хатоларни қилмасликка ҳаракат қиламан ва концерт дастуримдаги қўшиқларим мавзусини янаям ранг-баранг ва бир-бирига ўхшамайдиган бўлишига ҳаракат қиламан.\n- Яна яккахон концерт беришни режалаштираяпсизми ва қачонга?\n- Шундай ниятим бор. Агар улгурсам ва кўнглимдаги қўшиқларим вақтида тайёр бўлса шу йилнинг охирида ёки кейинги йилнинг бошлариида концерт беришни режалаштираяпмиз.\n- Санъаткор аёллар орасидан дўстингиз борми?\n- Санъаткорлар орасидан яқин дўстим бор, деб айтолмайман. Лекин дўстлашса бўладиган санъаткор аёллар бор, албатта. Аввалига ўқиш, кейин ижод, оила ташвишлари ва фарзанд тарбияси билан банд бўлиб ортиқча учрашишга вақтим бўлмаганлиги учун менимча унақа яқин дўст орттирмаганман ҳали. Лекин санъаткор аёллар орасидан яқин дўстим ёки опам бўлишини хоҳлардим\n- Кўпинча санъаткорлар негадир бир-бирлари билан унчалик чиқишолмайди, қайсидир кимдир билан аразлашган, яна қайсидир бошқасини ёмонлаган. Сизнинг бу ҳолатга муносабатингиз қандай?\n- Тўғрисини айтсам бировнинг ҳаётини ёки ижодини муҳокама қилишни ёқтирмайман. Лекин ҳамма билан яхши муносабатда бўлишга ҳаракат қиламан..\n- Мумтоз қўшиқлар куйлаш ниятингиз ҳам борми?\n- Албатта бор. Ҳозир вакалга қатнашяпман. Мумтоз қўшиқларимиздан бирортасини яхшилаб ўраганиб, куйлаш ниятидаман.\n- Янада кўпроқ ижод қилиб, ўз устимда ишлаш ва яккахон концертимга тайёргарлик кўришни режалаштиряпмиз. Бундан ташқари, оилада фарзандлар тарбияси билан чуқурроқ шуғулланиш ва халқимизга ёқадиган гўзал қўшиқлар ҳамда клиплар ишлаш ниятим бор.\n"Ожиза" сериали ҳақида\nЧоп этилган: 10-07-2019, 01:29


Терма жамоамиздан хоккейча ҳисоблар\n4 декабрь, 2018, 14:11 654\nФутболчи қизларимиз ўз кучларини кўрсатиб қўйишди.\nЯқинда Тошкентда “CAFA Womens Championship 2018” халқаро мусобақаси якунига етди. Аёллар футболи бўйича ўтказилган мазкур турнирда Ўзбекистон, Эрон, Афғонистон, Тожикистон ҳамда Қирғизистон терма жамоалари иштирок этишди. Баҳром Норсафаров бош мураббийлик қилаётган миллий терма жамоамиз учун Тошкент мезбонлик қилган халқаро мусобақа муваффақиятли келди ва рақибларини ўта йирик ҳисобларда таслим этди. Жумладан, Афғонистон термасини 20:0, Тожикистонни 11:0, Қирғизистонни 10:0 ва эронлик қизларни 2:1 ҳисобларида доғда қолдириб, тўплар нисбати бўйича 43-1 (!) кўрсаткичини қайд этган ҳолда мутлоқ чемпионликка эришди. Шу ўринда табиий савол туғилади: футболчи қизларимиз иштирокида қайд этилган натижажалардан хулоса қиладиган бўлсак, терма жамоамиз шу даражада кучайиб кетганми ёки мусобақанинг савияси паст даражада ўтганми? Албатта, терма жамоаларимизнинг ҳар қандай ҳолатда ҳам йирик ҳисобларда ғалаба қозониши кўзни қувонтирмай қолмайди. Ахир бундай натижалар доим ҳам кузатилавермайди. Шуни ҳисобга олганда, Норсафаров жамоаси ўз ўйинлари ва натижалари билан мухлисларни қувонтира олди. Натижалардан шуни билиш мумкинки, биргина эронликлар терма жамоамиз учун жиддий муаммо туғдира олишган холос. Қолган баҳсларда эса ҳаттоки хоккейда ҳам кам кузатиладиган ҳисоблар қайд этилди ва бу ҳолат рақибларнинг терма жамоамиздан ҳар жабҳада кучсиз эканини исботлаб берди. Мусобақа якунига етганидан кейин миллий терма жамоамиз бош мураббийи Баҳром Норсафаров ўз таассуротлари билан ўртоқлашди.\n“Яққол устунлик билан ғолиб чиқдик”\n- “КАФА” раҳбарияти аёллар футболига ҳам эътибор қаратган ҳолда халқаро мусобақани ўтказиш учун “Миллий” стадионни беришди. Ташкилотчилик томонидан ҳамма шароитлар яратиб берилди. Янги экипировкалар беришди, умуман айтганда, барча жиҳозлар билан таъминлашди. Ҳакамлар, назоратчилар, комиссарлар ҳам четдан чақирилди. Масалан, Эрон, Афғонистон, Қирғизистондан...ҳаммаси мусобақа номига яраша ўтди. Фан-клуб жамоамизни яхши қўллаб-қувватлади, шу боис қизларимизнинг кайфияти ҳам чоғ бўлди. Биз учун энг қийин ўйин Эронга қарши ўтди. Қолган учрашувларда биз яққол устунликка эга бўлдик. Ўша ўйин кўпроқ руҳий томондан тайёргарликни текширувдан ўтказди. Ҳакам ҳам беллашувни назорат қилмай қолди. Биласизми, Эрон билан учрашувда уч нафар футболчимиз жароҳат олишди. Бу ҳам ўйинни жанг бўлганини билдириб турибди. Уларда ҳам жароҳат олганлар бўлди. Ўйиндан кейин эса иккала жамоадан биттадан ўйинчини дисквалификация қилишди. Лекин видеода кўрганимизда улар ўзаро низоли вазиятларда футболчиларни ажратишган. Бир сўз билан айтганда, биз катта тафовут билан муддатидан олдин мусобақа ғолиби бўлдик.\n“Афғонистонлик футболчиларнинг фамилиялари европача эди...”\n- Тўғри, ўтказган ўйинларимизда ўта йирик ҳисоблар қайд этилди. Масалан, Афғонистонга 20 та, Тожикистонга 11 та, Қирғизистонга 10 та, Эронга эса 2 та гол урдик. Аммо бу мусобақанинг савияси паст ўтганлигидан дарак бермайди. Айтайлик, эронликлар бизга анча жиддий қаршилик кўрсатишди. Мисол учун ушбу турнирга Қозоғистон билан Иордания терма жамоалари ҳам келишлари керак эди, аммо маълум сабабларга кўра кела олишмади. Тошкентда биринчи бор 19 ёшли қизлар ўртасида “КАФА” мусобақаси ўтказилганида ҳам қатнашгандик ва ўшанда ҳам 1-ўринни олгандик. Тўғриси, биз Афғонистон терма жамоаси ҳақида айтарли ҳеч нима билмасдик. Биз учун сирли жамоа эди. Чунки уларнинг футболчилари билан танишар эканмиз, фамилиялари европача эди. Аммо ўша ўйин шуни кўрсатдики, афғонистонлик футболчилар бир-бирлари билан киришиб кета олмадилар. Қирғизистон эса яхши рақиб. Масалан, Бишкекда ўтказилган мусобақада улар бизга жиддий қаршилик кўрсатишганди. Қирғизистон терма жамоасида тактика яхши, лекин уларни тўғри бажаришда футболчилари қийналишди. Аниқроғи, терма жамоамиз бунга имкон беришмади. Мен асло Тошкентда ўтган турнирни паст савияда ўтди деб ҳисобламайман. Масалан, Тожикистонга 11 та гол урдик, Эрон билан эса 4:1 ҳисобини қайд этди. Жамоа ўйинини қандай ўзгартириш бу мураббийнинг иши. Яқинда бизда Ўзбекистон чемпионати тугаган ва шундан сўнг футболчиларимизни мазкур мусобақага тайёрладик. Лекин футболчиларимизга аниқ мақсад қўйилганди. Ҳакам хуштаги чалинганидан то охирги хуштаги чалингунича биз берган кўрсатмалар асосида ўйнашини уқтиргандик ва охирида нима бўлганини табло кўрсатиб берарди. Биз кўп гол уришга эътибор бермадик, шунчаки, майдонда ҳамма ўз вазифасини тўғри ва аниқ бажаришига эътибор қаратдик.\n“Энди Осиё чемпионати саралашига тайёргарлик кўрамиз”\n- “КАФА” мусобақага 23 нафар ўйинчини жалб қилгандик. Қирғизистон билан учрашувда эса 19 ёшли қизларимиздан ҳам фойдаландик. Яқинда 19 ёшли қизлар ўртасида Осиё чемпионати саралаши бўлади. Шу боисда миллий терма жамоада улар учун ўйин амалиётини таъминлаб бериш мақсадида ҳам ушбу қизларимизнинг имкониятларини яна бир бор кўриб олдик. Шунингдек, бизда иккинчи таркиб бор ва асосан олимпия терма жамоаси негизи ҳисобланиб, бунда ҳам 23 нафар қизларимиз бор. Январь, февраль ва март ойларида йиғинлар ўтказамиз. Чунки 1-9 апрель кунлари Осиё чемпионати саралаш баҳсларида иштирок этамиз. Қизларимизга икки ҳафталик дам бердик. Шу вақт оралиғида уларга алоҳида индивидуал шуғулланиб туришлари учун қўлларига карточкалар бердик.


Зиёфатдаги фожиа ёки ўз ҳамтовоғини шафқатсизлик билан ўлдирган ака-ука узоқ муддатга озодликдан маҳрум этилди\n14:49 / 09.01.2017\nҚўқонлик ака-ука Рашид ва Аслиддин (исм-фамилиялар ўзгартирилган) отнинг қашқаси бўлиб улгуришган. Бири муқаддам безорилик қилиб бировга қасддан тан жароҳати етказгани, тартибга чақирган ҳокимият, жамоатчилик вакилига қаршилик кўрсатгани, талончилик қилгани, бири гиёҳвандлик моддаларини етиштириб сақлагани, ўғирлик, фирибгарлик жиноятларини содир этгани учун судланган. Иккови ҳам хавфли рецидивист деб топилган. Аслиддиннинг ҳамтовоғи Абдулҳапиз ҳам амнистия актига биноан жазодан озод этилганига шукур қилмай, такроран жиноятга қўл урган, талончилик қилиб судланган, 3 йил озодликдан маҳрум этиш жазосини ўтаб келган.\n“Ҳуқуқ” газетасининг ёзишича, судланувчилар расман ҳеч қаерда ишлашмаган. Аслиддин ўзини савдо-сотиққа урган, кўпқаватли тураржой биноларидан бирининг биринчи қаватидаги, турмуш ўртоғининг номида бўлган хонадонни “офис” қилиб олган. Озиқ-овқат маҳсулотлари улгуржи савдосини йўлга қўйган таниши Баҳриддин билан олди-сотди, ўзининг тили билан айтганда, “муомала” қилиб турган. Маънавий қашшоқлик, иззатталаб, қонунларни менсимаган ака-ука, оғайнилар айшу-ишратга берилишган. Ичкиликка ружу қўйишган. Охир-оқибат...\nШу йил баҳорда, аниқроғи, 13 март куни эрталаб Аслиддин “офис”га келди. Соат ўн иккиларда қўл телефонида андижонлик қадрдони Абдулҳапиз билан гаплашди, кўришадиган жойни тайинлади. “Беназир” кафесида “томоқни ҳўллаб” тамадди қилишди. Кафега акаси Рашид, жиянлари Алижон ва Комилжонларни, поччаси Аҳаджонни чақирди. Меҳмондорчилик авжига чиққанда қўл телефонига “муомала” қилиб турадиган ўртоғи Баҳриддин телефон қилди. “Машинамни ювдиряпман, келаверинглар гаплашиб оламиз”, деди. Рашид ва жияни Алижон “офис”га кетишди. Аслиддин ўзининг машинасида андижонлик меҳмон, поччаси ва жияни Комилжонни “мойка”га олиб борди. Абдулҳапиз, поччаси ва жияни “нард” ўйинига шўнғишди. Аслиддин ва Баҳриддин ўзаро ишларни муҳокама қилиб олишди.\n“Офис”да кўнгилхушлик давом этди. Соат кундузги иккиларда Баҳриддин машинасида улфати Солижон билан келиб, даврага қўшилди. Меҳмонларга оёғи қўлида хизмат қилаётган Алижон яна бозор қилиб келди. Спиртли ичимлик ва газакларни дастурхонга қўйди. Меҳмонхонага чиқиб, Аслиддиннинг поччаси Аҳаджон ва жияни Комилжонларнинг “нард” ўйинини томоша қилиб ўтирди.\nСоат кундузги тўртларда Баҳриддин меҳмонхонага чиқди. Сигарет сўради.\n- Ана олаверинг, - деди “нард”дан бош кўтармаган Комилжон.\nКайфи тароқ Баҳриддин унга ўқрайди. Унинг гап оҳанги иззат-нафсига тегди.\n- Олиб бер дедим сенга.\nИчларида ҳушёр Алижон тўшакдаги қутидан сигарет олиб узатди. Баҳриддин сигаретни мижиғлади. Комилжонни ёқасидан тортиб турғазди.\n- Юр буёққа, биласанми, мен кимман? Билиб оласан ҳозир, - дея шапалоқ уриб, даҳлизга тортқилади. Оғзидан боди кириб шоди чиқди. Ҳақоратларини эшитган Аслиддин верандадан чиқиб келди.\n- Ҳов Баҳри, бу жияним, кайф қилиб ўтирибмиз, нима қиласан даврани бузиб, - деди.\n- Ҳе ўша сендақа... – Баҳриддин ҳамтовоғи Аслиддинни ҳам куракда турмайдиган сўзлар билан ҳақорат қилди. – Братишкаларимни чақираман, багажга солиб кетишади буни.\nАслиддин даҳлизда турган Баҳриддинга ташланиб, унга пичоқ санчиб олди. Верандадан югуриб чиққан акаси Рашид даҳлиздаги таёқни олиб, Баҳриддиннинг ортидан елкаси, бошига зарб билан урди. Чўккалаб қолгач, чап ва ўнг қўлини мўлжаллаб тағин икки-уч марта урди. Баҳриддин ерга узала йиқилди. Рашид унинг икки оёғини кўтарди. Жиянига “оёғига ур”, деб бақирди. Комил таёқ билан болдирига яна урди. Поччаси Аҳаджон “бўлди бас”, дея бақирди. Комил таёқни ташлади. Андижонлик Абдулҳапиз “Нафас оляпти, дўхтирга олиб бориш керак”, деди. Баҳриддин билан бирга келган Солижон ҳамон сўкинаётган Аслиддинни билагидан тортиб кўчага олиб чиқиб кетди. Машинасида уйига элтиб қўйди. Рашид, Комил ва Абдулҳапиз Баҳриддинни кўтариб чиқиб ўзининг машинасига ётқизишди. Абдулҳапиз рулга ўтириб, Комил билан касалхонага йўл олди. Қўқон шаҳар тез тиббий ёрдам марказига бориб, ичкарида икки нафар ҳамширага ҳовлидаги қора рангли машинада бир одам оғир аҳволда ётибди, унга қаранглар, дея ташқарига чиқди. Орадан бир неча соат ўтгандан сўнг, Комил Аслиддинга қўнғироқ қилиб, Баҳриддин касалхонада вафот этганини айтди.\nМаст аҳволда бўлган ўз ҳамтовоғини шафқатсизлик билан калтаклаб, пичоқлаб ўлдирган ака-ука Рашид ва Аслиддин Қорабоевлар, уларнинг жияни Комил Сувонов, жиноятни яширган Абдулҳапиз Сойибов ва Алижон Ҳомидовларнинг айби далиллар билан тасдиқланди.\nАка-ука қотиллар узоқ муддатларга озодликдан маҳрум этилди. Кўз ўнгиларида содир этилган жиноятни кўриб-кўрмаганга, билиб-билмаганга олган А.Сойибов ва А.Ҳомидовга ахлоқ тузатиш ишлари жазоси тайинланди.


Сирғали автомобил бозоридаги миллий автомобиллар нархлари (2016 йил 30 октябрь) » Ўзбекистон янгиликлари – Zamin.uz\nСирғали автомобил бозоридаги миллий автомобиллар нархлари (2016 йил 30 октябрь)\nСирғали машина бозори бу якшанба ҳам одамлар билан гавжум бўлди. Миллий автомобилларимиз нархи яна олдингига нисбатан бироз пасайгандек таассурот уйғотди. Ҳар доимгидек танлов ҳақида гап кетганда, қидирган инсон ўзига маъқул ва ҳамёнбоп автоуловни топса бўлади. Фақат анчагина катта бозордаги автомобилларни сабр ва диққат билан кўриб чиқиб, сўнг уларни солиштириб чиқиб, энг мақбулини сотиб олиш керак бўлади.\nишлаб чиқарилган йили – 2012-13 й\nнархи – 17 000 ш.б.\nишлаб чиқарилган йили – 2013 й\nюрган масофаси – 66 000 км\nнархи – 8 600 ш.б.\nишлаб чиқарилган йили – 2011 й\nюрган масофаси – 118 000 км\nишлаб чиқарилган йили – 2007 й\nюрган масофаси – 270 000 км\nишлаб чиқарилган йили – 2009 й\nюрган масофаси – 330 000 км\nишлаб чиқарилган йили – 2014 й\nюрган масофаси – 44 000 км\nюрган масофаси – 100 000 км\nнархи – 7 600 ш.б.\nюрган масофаси – 47 000 км\nишлаб чиқарилган йили – 2015 й\nюрган масофаси – 14 700 км\nнархи – 6 600 ш.б.\nюрган масофаси – 61 000 км\nюрган масофаси – 52 000 км\nишлаб чиқарилган йили – 2010 й\nюрган масофаси – 220 000 км\nнархи – 3 600 ш.б.\nишлаб чиқарилган йили – 2002 й\nюрган масофаси – 360 000 км\nнархи– 5 200 ш.б.\nИзоҳ: Нархлар шартли бирликда (ш.б.) берилмоқда. Aвтомобилларни юқорида кўрсатилган нарх билан олишингизга «Zamin.Uz» сайти кафолат бермайди.\nТеглар: сайти 2014 қидирган автомобиллар октябрь бирликда\nСирғали автомобиль бозорида автомобиллар арзонлашмоқдами?\n22:27 / 09-12-2016\n23:34 / 17-11-2016\n14:10 / 25-10-2016\nСирғали автомобил бозоридаги миллий автомобиллар нархлари (2016 йил 16 октябрь)\n13:06 / 18-10-2016\nСирғали автомобил бозоридаги миллий автомобиллар нархлари (2016 йил 9 октябрь)\n13:21 / 13-10-2016\nСирғали автомобиль бозоридаги миллий автомобиллар нархлар (2016 йил 4 сентябрь)


Бош санитар инспектор: Коронавирусга чалинган янги беморлар аниқланмади\n18 апрел 2021, Тошкент вақти: 02:35\nЎзбекистонда 20 апрель соат 10:00 ҳолатига кўра, коронавирусга чалинган янги беморлар аниқланмади ва уларнинг сони расман 1565 киши бўлиб қолмоқда.\n“Газета уз”нинг ёзишича, бу ҳақда Бош санитар инспектор Нурмат Отабеков “Ўзбекистон24” телеканалида қилган чиқишида билдирди.\nУнга кўра, айни пайтда Тошкентдаги учта клиникада 371 одам коронавирусдан даволанмоқда. Уларнинг 78 нафарида пневмония ҳолати кузатилмоқда. Беморлардан 12 нафарининг аҳволи оғир.\n19 апрель куни соат 22:00даги маълумотга қараганда, камида 1565 кишида вирус аниқланганди . 19 апрель куни беморлар сонининг ўсиши 75тага тенг бўлди.\nЎзбекистонда коронавирус ҳолати илк марта аниқланган 15 мартдан то шукнгача беморлардан 225 киши соғайди, 5 киши вафот этди.


14 апрел 2021, Тошкент вақти: 10:20\nКомпозиция суратини унинг муаллифи Баҳодир Жалоловнинг ўзи Озодликка тақдим этди.\nЎзбекистон Халқ рассоми Баҳодир Жалолов Тошкентнинг Ҳазрати имом (Хастимом) мажмуасига ёндош қурилаëтган Ислом маданияти маркази учун монументал ҳайкал устида ишлаëтганини айтди. Озодлик суҳбатлашган таниқли рассомга кўра¸ мармар ва гранитдан ясаладиган бу ҳайкал “дунëга абадият хабарчиси бўлиб келган улуғ элчини тамсил қилади.”\nҲайкал макети шу кунларда Ўзбекистон Миллий банки галереясида жамоатчилик ҳукмига ҳавола қилинган.\nИслом санъатининг ташриф қоғози\nИслом маданияти марказини лойиҳалаш ишларини бажараëтган ижодий гуруҳ аъзоси бўлган меъморнинг 5 декабрь куни Озодликка айтишича¸ бу ҳайкал “Ислом маданият марказининг ташриф қоғози” бўлади:\n- Композиция геометрик саҳн устидаги ер курраси узра муаллақ турган чақалоқ ҳайкалидан иборат. Бу фигура дунëмизга махсус миссия билан келган ва худодан бизга абадият муждасини етказган элчи (суҳбатдош шу ўринда “посланник” сўзини ишлатди -таҳр.) образидир. “Посланник бога” дея рус тилида олдик. Ўзбек тилига ҳали таржима қилмадик. Инглизчаси messenger of eternity¸ дейди суҳбатдош.\nМеъморнинг таъкидича¸ худо сўзи ишлатилса¸ баъзилар шуурида зўриқиш уйғониши ва одамлар дарров қайси худо¸ кимнинг худоси дея савол беришни бошлаши эҳтимоли мавжудлигидан¸ ижодкорлар гуруҳи¸ композиция моҳиятини кенгроқ олиб¸ уни messenger of eternity деб аташни маъқул топган.\nНур нарвонидан тушган чақалоқ\nИслом маданияти маркази биноси олдига ўрнатиладиган “Абадият хабарчиси” ҳайкали муаллифи 69 яшар Баҳодир Жалолов ҳайкал макети суратини Озодликка жўнатди ва бу композиция тафсилотларини очиқлади:\n- Чиройли бир проект бўлди. Раҳбарият қўллаб-қувватлади. Макетини тайëр қилиб қўйдим. Меъморлар билан ишлаяпмиз ҳозир. Агар мен юборган фотони кўрган бўлсангиз¸ тепадан нур билан тушаëтган чақалоқ акс этган. Ўртада эса курраи замин. Тагидаги квадрат ҳам бежиз эмас. Нақшбандийнинг онасинининг мақбараси шифтидаги коинот тасвирига асосландим. Хастимомда қурилаëтган Ислом маданият маркази таркибий қисмига киради мен яратадиган ҳайкал¸ дейди рассом.\nЎзбек рассоми пайғамбар шаклини ясадими?\nРассом ўзи яратган асарни дунëга эзгулик хушхабарини элтган зот ҳақидаги композиция деб атади:\n- "Посланник" дедим бу асарни номини . Энди ўзбекчага тўғридан-тўғри "Пайғамбар" десак ¸унча тўғри бўлмайди. Хушхабар етказиш учун ерга юборилган элчи ҳақида бу асар¸ дейди рассом.\nОзодлик билан суҳбатда рассом Баҳодир Жалолов “исломда ҳайкал ясаш ҳамда расм чизиш тақиқига” ҳам тўхталди:\n- Яқинда Дубайда кўргазмам бўлди. Араб шайхлари¸ зодагон мусулмонлар чизган асарларимни жуда яхши қабул қилишди. Уларнинг айтишича¸ исломда расм чизиш масаласида ҳали якуний тақиқ йўқ. Дубайда жуда кўп замонавий ҳайкалларни ҳам кўрдим¸ дейди рассом.\nДунëвий давлатдаги музей\nТошкентлик мунаққид Акмал Ризаев рассом Баҳодир Жалолов янги композициясини Ислом маданияти маркази ўнгига ўрнатиш режасини олқишлади:\n- Ислом маданияти маркази масжид дегани эмас. Шердор деворига ишланган одам қиëфасидаги ой¸ шеър ва кийиклар¸ масалан¸ салафийлар назарида умуман вайрон қилиниши керак. Шу маънода марказ бир мазҳаб эстетикаси доирасидан чиқиб¸ бутун ислом оламидаги нақшу нигорларни ўзига жам қилиши керак. Баҳодир Жалоловнинг асари бировда эътироз уйғотади¸ деб ўйламайман¸ ҳатто бу композиция пайғамбарни акс эттирса ҳам. Муҳаммад Пайғамбар суратлари бугунги замонавий Эрон ва Ироқда минглаб тиражда чоп қилинади. Ўрта аср миниатюраларида ҳам тасвирланган. АҚШ олий суди биноси деворига Муҳаммад Пайғамбарнинг қабариқ ҳайкали (рельефи) ўрнатилганидан ҳеч ким роҳатсиз бўлган жойи йўқ¸ дейди мунаққид.\nАбадият элчилари вайрон қилинган кун абадият хабарчиси дунëга келди\nРассом Баҳодир Жалолов Тошкентдаги Миллий банк галереясида ўзининг “Абадият хабарчиси” деган композициясини жамоатчиликка тақдим қилган куни унинг 1983 йилда яратган “Абадият элчилари” деган монументал панноси бузиб ташланди. Панно Тошкентдаги “Киночилар уйи” деворига чизилган эди. Рассомнинг “Баҳор” рақс ансамбли¸ Тарих музейи деворларига чизган расмлари ҳам ўз вақтида биринчи президент Ислом Каримов буйруғи билан вайрон қилинган эди.\nБаҳодир Жалолов Озодлик билан 5 декабрь кунги суҳбатда¸ бундай эврилишларга фалсафий ëндашишини айтади:\n- Тяньшан тоғларидаги буддовийлар ранг кукунларидан мандала расмини минг машаққат билан чизиб¸ кейин этагини бир силкиб ўчириб ташлашади. Бир - бор¸ бир - йўқ деган фалсафа бу. Битта асарим бузилса¸ ўрнига бошқа ўнта асар яратаман. Мен бу нарсага фалсафий қарайман¸ деди Озодлик билан суҳбатда рассом.\nВазирлар Маҳкамаси ҳузурида Ислом маданияти маркази ташкил этиш тўғрисида ҳукумат қарори жорий йил августида қабул қилинган эди.\nҚарорда қайд этилишича, Марказ Ўзбекистоннинг асрлар давомида жаҳон цивилизациясининг ажралмас қисми, ислом маданияти марказларидан бири бўлиб келганини акс эттирадиган илмий-тарихий концепцияни ишлаб чиқади ва амалга оширади.\nИмом Бухорий сиймосини ўзбек рассоми илк бор катта полотнода акс эттирди


Рамазон: Яхшиликка киришинг, ёмонликдан тийилинг!\n19:10 / 25.06.2015\nАссалому алайкум ҳурматли таҳририят ходимлари! Барчангизни кириб келган рамазон ойи билан муборакбод этаман. Ҳар биримиз рамазон ойининг нафақат рўза, тоат-ибодат, балки эзгулик, меҳр-оқибат, хайрли амаллар ойи эканини биламиз. Газета саҳифаларда ана шу мавзуда мутахассисларимиз, муҳтарам уламоларимизнинг ахлоқий ва маърифий руҳдаги мақолалари чоп этилса нур устига нур бўларди.\nМ.Имомов, Тошкент шаҳри\nГўзал диёримизда эзгулик, раҳмат ва мағфират ойи бўлмиш Рамазони ширифнинг файзу шукуҳи кезиб юрибди. Муҳтарам Юртбошимизнинг 2015 йил 16 июнда қабул қилинган “Муборак Рамазон ойини муносиб тарзда ўтказиш тўғрисида”ги қарори ушбу ойнинг мамлакатимизда янада кўтаринки руҳда ўтиши учун замин яратди.\nБугунги кунда Ўзбекистонимизнинг барқарор суръатлар билан ривожланиб, барча соҳаларда улкан ютуқларга эришаётганини, юртимизда ҳукм сураётган тинч ва осойишта, фаровон ҳаётни халқимиз авваламбор Яратганнинг марҳамати сифатида шукроналик ва розилик туйғуси билан қабул қилмоқда. Бу борада эзгулик, саховат, меҳр-шафқат рамзи бўлган муборак Рамазон ойининг маънавий-руҳий ҳаётимиздаги алоҳида ўрни ва аҳамиятини инобатга олиб, жамиятимизда меҳр-оқибат, ўзаро аҳиллик ва тотувлик муҳитини янада мустаҳкамлаш, халқимизга хос олижаноб фазилатларни, диний-маърифий қадриятларимизни асраб-авайлаш ва улуғлаш катта аҳамият касб этади.\nШу боис Юртбошимизнинг мазкур қарорида Рамазон ойини миллий анъана ва қадриятлар, урф-одатларимизга мос ва ҳамоҳанг тарзда ўтказиш кўзда тутилган.\nДарҳақиқат, муборак Рамазон ойининг моҳиятида инсонийлик, сабр-қаноат туйғулари, муқаддас динимиз арконларини эъзозлаш, бугунги тинч ва осуда ҳаётимизнинг қадрига етиш, одамларни ўзаро яхшилик қилишга чорлаш, барча миллат ва халқлар ўртасидаги дўстлик ва ҳамжиҳатлик мужассам.\nУшбу қутлуғ ойда эҳтиёжманд кишиларни ҳар томонлама қўллаб-қувватлаш, оила ва маҳаллаларда меҳр-оқибат муҳитини мустаҳкамлаш, ёши улуғ инсонларга эътибор ва ғамхўрлик кўрсатиш, буюк алломалар, азиз-авлиёларимизнинг табаррук қадамжолари ва зиёратгоҳларини ободонлаштиришга ҳам алоҳида эътибор қаратилади.\nҚутлуғ ойнинг гўзал фазилатлари\nАбу Ҳурайра разияллоҳу анҳудан ривоят қилинади, Расулуллоҳ соллаллоҳу алайҳи ва саллам дедилар: "Бир умр яхшилик қилинг ва Аллоҳнинг раҳмат шаббодаларига йўлиқинглар! Албатта Оллоҳнинг раҳмати жумласидан бўлган шаббодалари борки, уларни бандаларидан хоҳлаганига насиб қилади".\nРамазон ойиана шундай раҳмат шаббодалари эсадиган қутлуғ ой саналади. Аллоҳ таоло Рамазон ойини бошқа барча ойлардан олий ва муфаззал қилди. Уни кўплаб буюк фазилатлар ва улуғ имтиёзлар билан хослади.\nБу ой унда Қуръони карим нозил бўлган ойдир. Ҳадиси шарифларда айтилишича, бошқа пайғамбарларга ҳам айнан шу муборак кунларда муқаддас китоблар ва саҳифалар нозил қилинган экан. Бу ой тавба ва мағфират ойидир. Рамазон ойларининг шарофати ила мўмин бандаларнинг кичик гуноҳлари ўз-ўзидан кечириб юборилади. Пайғамбаримиз алайҳиссалом шундай дедилар:“Кимки, рамазонни (унинг фарзлигига) ишониб ва савоб умидида тутса, аввалги гуноҳлари кечирилади”(Имом Аҳмад ва Сунан соҳиблари ривоят қилишган).\nБу ой дўзахдан озод бўлиш ойидир. Абу Ҳурайра (разияллоҳу анҳу)дан ривоят қилинади: Расулуллоҳ соллаллоҳу алайҳи ва саллам дедилар: “Бир нидо қилувчи: “Эй яхшилик талабгори, савоб ишларга кириш! Эй ёмонлик талабгори, гуноҳ ишлардан тийил!”, деб нидо қилиб туради. Аллоҳнинг дўзахдан озод қилинадиган бандалари бор бўлиб, (Рамазоннинг) ҳар кечаси шундоқ бўлур”, дейилган. Яъни, аввалдан дўзахга тушишга лойиқ бўлиб қолган баъзи бандалар Рамазони шариф туфайли Аллоҳ томонидан кечирилиб, дўзахдан озод қилинадилар.\nРамазон ойида жаннат дарвозалари очилиб, дўзах эшиклари ёпилади. Чунки, бу ойда жаннатга кириш учун сабаб бўлган хайрли ишлар ва солиҳ амаллар кўпроқ бажарилади, дўзахга кириш учун сабаб бўлган гуноҳ-маъсиятлар ва ярамас, жирканч, уятли ишлар камроқ содир этилади.\nБу ойда итоатсиз жин-шайтонлар занжирлар билан боғлаб қўйилади, қўл-оёқларига кишанлар солинади, натижада, инсонларни васваса қилишолмайди, ғаразли мақсадларига етишолмайдилар.\nРамазон ойининг охирги ўн кунлигининг тоқ кечаларидан бирида Қадр кечаси яширилган бўлиб, у Қадр кечаси бўлмаган қамарий минг ойдан яхшироқдир. Мана шу бир кечада бажарилган эзгу амаллар саксон уч йилдан кўпроқ муддат ичида қилинган ибодатга тенг бўлади.\nРамазон – хайр эҳсон ойи.\nБу ой хайр-эҳсон ойидир. Зеро, Пайғамбаримиз соллаллоҳу алайҳи васаллам бу ойда бошқа ойларга қараганда янада сахийроқ бўлиб кетардилар. Абдуллоҳ ибн Аббос разияллоҳу анҳумо айтадилар: "Расулуллоҳ соллаллоҳу алайҳи ва саллам одамларнинг энг саховатлиси эдилар. Ул зотнинг саховатлари рамазон ойида – ҳар кеча Жаброил алайхис-салом Ул зотга Қуръонни таълим бериш учун ҳузурларига ташриф буюрадиган пайтларда – айниқса чўққисига чиқарди. Дарҳақиқат, Аллоҳнинг Расули соллаллоҳу алайҳи ва саллам одамларга яхшилик билан мурувват кўрсатишда шиддат билан эсаётган шамолдан-да учқурроқ эдилар"(Имом Бухорий ва Имом Муслим ривоятлари).\nҲазрати пайғамбаримиз бу ойда хайр-эҳсонда, яхшиликда одамларга ибрат бўлган эканлар, биз ҳам ул зотдан ибрат олиб, вақтимиз, имкониятимиз ва куч-ғайратимизни асосан эзгу ишларга, меҳру оқибатга йўналтирмоғимиз зарур.\nАтрофйга назар солайлик. Диққат қилсак, бизнинг меҳримизга, эътиборимизга эҳтиёж сезаётганларни албатта топамиз. Халқимизда “буғдой нонинг бўлмаса, буғдой сўзинг бўлсин” деган нақл бор. Динимизда эса, ширин сўз ҳам хайр-эҳсоннинг бир тури экани таъкидланади. Шу ўринда ҳазрат навоийнинг бир байтини эслаш ўринлидир:\nБир кишининг кўнглини олиш, дилига қувонч бахш этиш, Каъбани обод қилишдек мукаррам иш экан, бу имкониятни ҳеч биримиз қўлдан бермаслигимиз керак.\nҲадиси шарифларда марҳамат қилинганидек, ўзи тўқ бўла туриб, қўшнисининг оч ўтиришига рози бўлган киши чин мусулмон бўлолмайди. Бундай эзгу амалларни аслида ҳар куни, ҳар ким қилиши керак. Хусусан, Рамазон ойида эзгу, савоб ишлар қилишда бир-биримиз билан мусобақалашишимиз лозим.\nТошкент шаҳар Шайхонтоҳур тумани бош имоми


Иқтисодий ҳамкорлик масалалари муҳокама этилди\nПойтахтимизда иқтисодий ҳамкорлик масалалари бўйича Ўзбекистон — Жанубий Корея биринчи қўшма мажлиси бўлиб ўтди. Унда икки мамлакатнинг иқтисодий ҳамда молиявий тузилмалари раҳбарлари, хусусан, ташқи савдо, инвестиция, энергетика, автомобилсозлик, қурилиш, кимё, енгил саноат, тиббиёт, таълим, транспорт ва транспорт коммуникациялари, ахборот технологиялари ҳамда сайёҳлик соҳаларига масъул вазирлик ва идоралари, компания ҳамда концернлари мутасаддилари, етакчи ишбилармонлар қатнашди.\nЎзбекистон Республикасининг Бош вазири Абдулла Арипов, Корея Республикаси Бош вазирининг ўринбосари, стратегия ва молия вазири Ким Донг Ён ҳамда бошқалар мамлакатларимиз ўртасидаги иқтисодий ҳамкорлик изчил мустаҳкамланиб бораётганини алоҳида таъкидладилар.\nЎзбек ва корейс халқларининг маданияти, урф-одатлари бир-бирига ўхшаш. Шунинг учун ҳам, қайси соҳа ёки тармоқни олмайлик, алоқаларимиз ўзаро тенглик ҳамда ишончга асосланган. Икки мамлакат раҳбарларининг олий даражадаги учрашув ва музокаралари доирасида эришилган истиқболли келишувлар кўп қиррали ўзаро муносабатларни ривожлантиришга янгича суръат бағишлади.\nАйтиш жоизки, бугунги кунда мамлакатимизда Жанубий кореялик ишбилармонлар сармояси иштирокидаги 500 дан ортиқ корхоналар нефть-газ, кимё саноати, автомобилсозлик, қурилиш материаллари, электротехника, логистика, тўқимачилик, ахборот технологиялари, тиббиёт, таълим каби кўплаб соҳаларда фаолият кўрсатмоқда. Уларнинг маҳсулот ҳажми 5 миллиард АҚШ долларидан ошди.\nМажлисда таъкидланганидек, ўтган йили икки мамлакат ўртасидаги ўзаро товар айирбошлаш ҳажми 1 миллиард 360 миллион АҚШ долларини ташкил этди. Келгусида барча имкониятни ишга солиш асносида мазкур кўрсаткични бир неча баробар ошириш режалаштирилган.\nАнжуман доирасида томонлар Ўзбекистон Республикаси ҳукумати ва Корея Республикаси ҳукумати ўртасида қабул қилинган Иқтисодий ҳамкорлик жамғармаси кредитлари тўғрисидаги шартнома доирасидаги 2018 — 2020 йилларга мўлжалланган лойиҳаларни амалга оширишнинг боришини кўриб чиқдилар. Бунинг учун\n500 миллион АҚШ доллари миқдорида маблағ йўналтириш кўзда тутилган.\nЙиғилишда Корея Республикасининг етакчи тиббиёт марказлари ва олий таълим муассасалари билан ҳамкорликда хусусий тиббиёт муассасаларини ривожлантириш ва маҳаллий тиббиёт кадрлари малакасини ошириш марказини ташкил этиш, хусусан, ўзаро ҳамкорликда замонавий ва юқори хизмат кўрсатиш имкониятига эга кўп тармоқли болалар тиббиёт-соғломлаштириш марказини ташкил қилиш масалалари ҳам кўриб чиқилди.\n— Ўзбекистон нафақат савдо-иқтисодий, балки соғлиқни сақлаш йўналишида ҳам кўплаб ютуқларни қўлга киритмоқда, — дейди Корея Республикаси Соғлиқни сақлаш ва ижтимоий таъминот вазирлигининг Халқаро соғлиқни сақлаш бошқармаси бошлиғи Ли Мин Вон. — Бунга мамлакатингизга ташрифимиз доирасида яна бир бор амин бўлдик. Бугунги йиғилишда тиббиёт соҳасида янги лойиҳалар ҳақида ўзбекистонлик мутахассислар билан фикр алмашдик. Ҳамкорликдаги истиқболли лойиҳалар ўз самарасини бериши, шубҳасиз.\nКорея Республикасининг илғор клиникалари ҳамда тиббиёт марказларининг диагностика, даволаш, сервис ва менежмент масалалари бўйича тиббий хизмат кўрсатишга оид тажрибасини ўрганиш ҳамда мамлакатимиз тиббиётига жорий этиш учун улар билан ҳамкорлик йўлга қўйилади.\nБундан ташқари, Тошкент шаҳрида Корея Республикаси илғор технологиялар институти (KIAT) билан ҳамкорликда Ўқув-амалий тўқимачилик технопаркини ташкил этиш, Ўзбекистон — Корея бизнес маркази ҳамда Корея маданияти ва санъати уйини очиш масалалари ҳам кўриб чиқилди.\nМулоқот чоғида томонлар халқларимиз ўртасидаги кўп асрлик дўстлик ришталари ҳамда анъанавий яқин ҳамкорликни ҳар томонлама ривожлантириш ва мустаҳкамлашга тайёр эканини қайд этди.\nЙиғилиш якунида тиббий-соғломлаштириш мажмуаси қуриш бўйича ҳамкорлик тўғрисида англашув меморандуми имзоланди.\nМазкур рукндаги бошқа мақолалар: « Хизматлар ишлаб чиқариш ҳажми 10,5 фоизга ошди\tТожикистон Ўзбекистон ва Қирғизистон билан чегара назорати пунктлари олдида валюта айирбошлаш шохобчаларини очади »


60 сонияда ухлаб қолишни истайсизми? Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 60 сонияда ухлаб қолишни истайсизми? 12:02, 27 июнь 2016\tАгар 60 сонияда уйқуга кетишни истасангиз, қуйидаги маслаҳатга амал қилинг, бунда сизга уйқу дори ҳам, бир стакан сут ҳам керак бўлмайди, дейди “Сandy-time.ru” нашри.\nТўшакда у ёқдан бу ёққа тўлғаниш, тез-тез соатга кўз ташлаш, сиздан бошқа ҳамманинг ширин тушлар кўраётгани ҳақидаги ўйлар сизга ҳам бегона бўлмаса керак. Гарвард университети битирувчиси, интеграл медицина мутахассиси Эндрю Вайля “Барча уйқу келтирувчи дориларни бир четга улоқтиринг ва бу ҳақда қайғуришни бас қилинг”, дейди. У ўйлаб топган усулнинг номи 4-7-8 Breathing Technique бўлиб, у қондаги кислород ва диоксид углеродни меъёрда ушлаб туриб, “табиий транквилизатор” ўрнини босади.\nШундай қилиб, бурнингиз орқали нафас олинг, нафас олиш жараёнида тўртгача сананг ва тўхтанг, кейин санашда давом этиб, саноқ еттига етгунча, нафас олмай туринг, саккиз деб оғзингиз орқали нафас чиқаринг. Нафас олмай турган етти сония давомида ўпкангиз кислородга тўлади ва томирларда қон айланиши яхшиланади, натижада сиз ўзингизни хотиржам ҳис қиласиз. Бу машқни бир неча мартоба такрорлашингиз мумкин. Балки бу усул кимгадир самарали таъсир кўрсатмас, аммо уни такрорлаш сиздан ҳеч қандай куч-қувват сарфлашни талаб этмайди, уйқу дори ичгандан кўра, табиий йўл билан ухлаш соғлигингиз учун фойдалидир.


Daewoo да ишлаш\nКорхонада ишловчи барча ходимларнинг иш фаолияти асосан ходим ишининг унумдорлиги, салоҳияти ва ривожланишга интилишига кўра бахоланади.\nКорхонадаги ҳар бир ходим ўз ишида юқорига ўсиш имкониятига эга. Корхонага янги кадрларни жалб этиш - Корхонанинг кадрларга оид сиёсатининг устувор йўналишидир. Агар сиз барқарор, кучли ва бирдамликда ишловчи жамоада ишлашни ҳоҳласангиз, бизга қўшилинг!\nЎзингиз ҳақида маълумотни Корхона электрон манзилига юборишингиз info@daewootextile.com (хат мавзусида “Резюме” деб белгилаб қўйинг) ёки маълумотларни сайтнинг ўзида он-лайн резюмега тўлдиришингиз мумкин!\nБўш иш ўринлари Онлайн резюме\nБЎШ ИШ ЎРНИ:\nМаълумотнома шакли(Барча қаторларни тўлдириш мажбурий)\n1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 1 2 3 4 5 6 7 8 9 10 11 12 2019 2018 2017 2016 2015 2014 2013 2012 2011 2010 2009 2008 2007 2006 2005 2004 2003 2002 2001 2000 1999 1998 1997 1996 1995 1994 1993 1992 1991 1990 1989 1988 1987 1986 1985 1984 1983 1982 1981 1980 1979 1978 1977 1976 1975 1974 1973 1972 1971 1970 1969 1968 1967 1966 1965 1964 1963 1962 1961 1960\nИш тажрибаси (ташкилот)\nТил билиш даражаси\nКомпьютер билиш даражаси\nМен юқоридаги шартларни қабул қиламан


ЎзА - Табиий газни меркаптан бирикмалардан тозалаш бўйича синов тажрибаси қандай натижа берди?\nТабиий газни меркаптан бирикмалардан тозалаш бўйича синов тажрибаси қандай натижа берди?\n“Ўзбекнефтгаз” АЖ тасарруфидаги Муборак газни қайта ишлаш заводи 1973 йилда ишга туширилган. Унда шу вақтга қадар табиий газ таркибидан меркаптан бирикмаларни ажратиб олиш лойиҳалаштирилмаган.\nҲозир эса газ сифат кўрсатгичларини таъминлаш мақсадида газ таркибини меркаптан бирикмалардан тозалаш талаб этилмоқда.\nБугунги кунгача Углеводородлар қазиб чиқариш департаменти ходимлари томонидан қайта ишланаётган газ сифатини OʻzDst 948: 2016 талаб даражасида бўлишини таъминлаш мақсадида DOW Chemical, BASF Honeyweel UOP, Стат Катализатор каби чет эл компаниялари билан музокаралар олиб борилмоқда.\nШу ўринда М.В. Ломоносов номли Москва давлат университети ҳузуридаги “Стат-катализатор” МЧЖ билан ҳамкорликда олиб борилаётган ишларни алоҳида таъкидлаш лозим.\nЙўлга қўйилган ҳамкорлик натижасида Муборак газни қайта ишлаш заводи ва “Стат-катализатор” МЧЖ томонидан заводдаги марказий кимёвий лабораториясида табиий газни меркаптан бирикмалардан тозалаш бўйича саноат синов тажриба ишлари ўтказилди.\nЛаборатория шароитида ўтказилган синов тажриба жараёнида “Стат-катализатор” МЧЖ томонидан таклиф этилган кимёвий реагент қўлланилиб, ижобий натижа олишга эришилди.\nҲозирги кунда эришилган ютуқлар ва камчиликлар бўйича берилган хулосалар атрофлича ўрганиб чиқилмоқда ва таклиф этилаётган кимёвий реагентни ишлаб чиқариш жараёнида синаб кўриш ва кейинчалик амалиётда татбиқ этиш борасида ишлар бажарилмоқда.


Бокс. Жангнинг 2-раундидан сўнг боксчи ҳансираб тренеридан сўраяпти.\n— Нима деб ўйлайсиз, юта оламанми?\n— Албатта ютасан! Агар қўлларингни шундай ҳилпиратаверсанг, охир оқибат қаттиқ шамоллаб ётиб қоласан!\nНавбатдаги мағлубиятдан кейин Ўзбекистон футбол ишқибозлари чойхонага кириб аскиялашиб ўтиришганмиш:\n— Ман ўйинчиларимиз тепган тўпини капалакка ўхшатдим.\n— Бурчакдан тўп тепишлари ҳудди капалак оҳиста учиб, рақиб дарвозабонини қўлига секингина қўнгандай бўлганлиги учун...\n— Мен эса ўйинчиларимизни эртакларимиздаги кенжа ботирга ўхшатдим.\n— Тўп билан дарвозага яқин келганда дарвозага тепайми, чапга оширайми ёки ўнггами? - деб чуқур ҳаёлга ботишганлиги учун...\n— Мен эса ўйинчилармизни меҳмондўст азаматларга ўхшатдим.\n— Ҳеч кўптокни талашишмайди. Олинг-олинг деб меҳмонларга узатгани учун...\nСпорт залидан қайтган эр хотинига дебди:\n— Ҳамма жойим оғриб кетяпти. Тренерим айтдики, мушакларим оғриса, демак улар ўсаётган бўларкан.\nХотини эрини бошига бир уриб:\n— Оғридими? Қани энди, миянгиз ҳам ўсиб қолса эди...\n#Эр-хотин #Аёллар #Эркаклар #Спорт #Оила #Саломатлик\nДаврон югуришни, экстремал спорт турларини, адреналинни, дарахтга чиқиш-у, девордан ошиб ўтишни ёқтирмас эди. Бироқ янги кўчиб келган қўшнининг иккита бультерьер ити Даврондаги яширин қобилиятларни очиб берди...\n#Қисқа #Ҳайвонот #Спорт\nЖурналист футбол терма жамоаси аъзосидан сўрабди:\n— Сиз бу касбда нималарга эришдингиз ва келажакда нима режаларингиз бор?\n— Мен бу касбим орқасидан Дубай, Австралия, Япония, Хитой, Қатар ва ...ларга саёҳатлар қилдим. Келажакда Европа бўйлаб саёҳат қилиб, ...\n— Орзуларингиз чексиз экан. Энди футбол мавзусига қайтсак, - дебди журналист.\nТўхтамасдан узоқ югурган одамга сояси дебди: “Бунча шошиласан!? Дам олайлик!\n#Қисқа #Бошқалар #Спорт


Мол-(дунё) ва ундан бошқа хислатларга қул бўлиш » Тавҳид\nМол-(дунё) ва ундан бошқа хислатларга қул бўлиш\n310 марта ўқилган\nБарча мақтовлар Аллоҳга хос. Расулуллоҳга, у кишининг аҳли оилалари, саҳобалари ва у кишининг йўлига эргашганларга саловат ва саломлар бўлсин.\nДарҳақиқат, Шайхул Ислом «Ал-Убудия» китобларида махлуқнинг камолоти убудият-(Аллоҳга қуллик бажо келтириш)ни рўёбга чиқаришда эканини зикр қилдилар.\nҲамда пайғамбарларнинг алайҳимуссалоту вассалам қуллик бажо келтиришларининг камолоти ҳақидаги оятларни келтирдилар.\nСўнг (52-54 саҳифаларда) шундай дедилар:\n«Бўлим: Агар шу (маънолар) баён бўлса, демак, одамлар бу бобда ўзаро бир-биридан фазилатда улкан (тафовут билан) устундирлар. У иймоннинг ҳақиқатида ўзаро бир-бирларидан афзал бўлишларидир. Улар бу борада умум ва хосга бўлинадилар. Шунинг учун бу борада Рабнинг улар учун илоҳияти умумий ва хусусийдир. Шу боис ширк бу умматда «Чумолининг ўрмалашидан-да махфийроқ» бўлди.\n«Саҳиҳ»да Набий соллаллоҳу алайҳи ва салламнинг шундай деганликлари (ривоят қилинади): «Дирҳам бандаси бахтсиз бўлсин. Дийнор бандаси бахтсиз бўлсин. Кийим-кечак бандаси бахтсиз бўлсин. Кўрпа-тўшак (жиҳоз-анжом) бандаси бахтсиз бўлсин. Бахтсиз бўлиб, юзтубан йиқилсин. (Ҳатто) тикан кирса уни суғуриб ташлолмайди. Берилса рози бўлади. Берилмаса ғазаби келади».\nНабий соллаллоҳу алайҳи ва саллам уни дирҳам бандаси, дийнор бандаси, кийим-кечак қули, кўрпа-тўшак-(жиҳоз-анжом) бандаси деб атадилар. Ва унда баддуо ва хабарни ёдга олдилар. У ушбу қавлларидир: «Бахтсиз бўлиб, юзтубан йиқилсин. (Ҳатто) тикан кирса уни суғуриб ташлолмайди».\nСуғуриб ташлаш: тиканни оёқдан чиқариб ташлаш. «المنقاش»: унинг воситасида тикан чиқариб олинадиган нарса-(асбоб).\nБу бахтсиз бўлиб, юзтубан йиқилгани сабабли унга ёмонлик етганда ундан чиқолмаган ва нажот топмаган кимсанинг ҳолидир. Талаб қилинган (нарса)га эришмади ва макруҳ-(ёмон кўрилган нарсада)дан халос бўлмади. Бу эса мол-дунёга ибодат қилган кимсанинг ҳолатидир.\nДарҳақиқат, у киши (соллаллоҳу алайҳи ва саллам) буни берилса рози бўлади, маън қилинса ғазаб қилади дея сифатладилар. Аллоҳ таоло айтганидек: «Уларнинг орасида садақотлар тўғрисида сизга таъна қилгувчи кимсалар ҳам бордир. Бас, агар ўша садақалардан уларга ҳам берилса, рози бўладилар, агар берилмаса, бирдан норози бўлиб қоладилар» (Тавба: 58). Демак, розиликлари Аллоҳдан ўзгаси учун ва ғазаблари Аллоҳдан ўзгаси учун.\nБошлиқлик ёки шундай тасаввур ва шунга ўхшаш нафс истакларига (қалби) боғланган кимсанинг ҳолати шундайдир. Агар қўлга киритса рози бўлади. Агар қўлга киритмаса ғазабланади. У ана шундан қалби тусаганининг бандаси ва унинг қулидир. Зеро ҳақиқатда қуллик ва бандалик: қалб қуллиги ва бандалигидир. Қалбни қул ва бандага айлантирган нарсага қалб ибодат қилади. Шунинг учун ҳам айтиладики:\nБанда модомики қаноат қилар экан ҳур-(озод). Ҳур таъмагирлик қилар экан қулдир.\nБир киши айтган экан:\nИстакларимга бўйсунгандим мени ўзига қул қилиб олди. Агар мен қаноат қилганимда албатта, ҳур бўлардим.\nШундай гап бор: Таъмагирлик бўйиндаги занжир ва оёқдаги кишандир. Агар бўйиндаги занжир кетса, оёқдаги кишан ҳам кетади.\nУмар ибн Хаттоб розияллоҳу анҳудан шундай деганликлари ривоят қилинади: «Таъмагирлик фақирлик. Умидсизлик беҳожатлик. Агар сизлардан бирингиз бирор нарсадан умид узса ундан беҳожат бўлади».\nБу инсон ўзида ҳам сезадиган ишдир. Умидини узган ишни талаб қилмайди ва унга таъмагирлик қилмайди. Қалби унга ва уни бажараётган кишига муҳтож бўлиб қолмайди. Агар ишлардан бирортасига таъмагирлик қилса-(умид боғласа) ва умид қилса, батаҳқиқ, қалби унга боғланади. Натижада уни қўлга киритиш ҳамда уни қўлга киритишда сабаб бўлади деб гумон қилган кишига муҳтож бўлиб қолади. Бу мол-дунё, обрў, шунга ўхшаш тасаввур ва бундан бошқалардадир.\nХалил соллаллоҳу алайҳи ва саллам шундай дедилар: «Бас (шундай экан) сизлар ризқни (ёлғиз) Аллоҳ даргоҳидан истанглар ва Унгагина ибодат қилинглар, Унгагина шукр қилинглар, (зотан) сизлар Унгагина қайтарилурсизлар» (Анкабут: 17).\nБанданинг ўз ризқи бор экани аниқдир. Ва у (банда) бунга муҳтож. Агар ризқини Аллоҳдан талаб қилса Аллоҳнинг бандаси ва Унга муҳтожга айланади. Агар уни махлуқдан талаб қилса, ана шу махлуққа банда, унга муҳтожга айланади. Шунинг учун махлуқдан сўраш аслида ҳаром қилинган. Балки зарурат учун мубоҳ қилинган. «Сиҳоҳ», «Сунан», «Муснадлар»да у киши соллаллоҳу алайҳи ва салламнинг ушбу қавллари каби ундан қайтариш борасида кўплаб ҳадислар бор: «Сизлардан бирингиз мудом сўрайверади ҳатто қиёмат куни юзида бирор парча гўшт бўлмаган ҳолда келади». Ва ушбу қавллари: «Кимки уни беҳожат қиладиган нарса-(мол)га эга бўлган ҳолда одамлардан сўраса, сўрагани қиёмат куни юзида шилинган ёки тирналган ёҳуд тилинган ҳолда келади». Ва ушбу қавллари: «Сўраш фақат оғир қарз ёки оғриқ берувчи қон (қасосда мақтулнинг валийларига дияни тўлолмагани учун қийналаётган киши) ёҳуд қаттиқ фақирлик соҳибларига ҳалол бўлади». Ва ушбу қавллари: «Албатта сизлардан бирингиз арқонини олиб бориб ўтин териши, унинг учун берсалар ёки ман қилсалар-да одамлардан сўрашидан яхшироқдир».\nУ киши (соллаллоҳу алайҳи ва саллам) дедилар: «Сенга ушбу молдан сўрамаган ва интилмаган ҳолингда келганини олавер. Ундай бўлмаганига эса кўз тикма». У киши (соллаллоҳу алайҳи ва саллам) тили билан сўраб, қалби билан интилиб олишини кариҳ кўрдилар.\nҲадисда шундай дедилар: «Ким беҳожатлик сўраса Аллоҳ уни беҳожат қилади. Ким иффат-(одамлардан сўрашдан тийилиш) сўраса Аллоҳ уни иффатли қилади. Ким сабр қилишда бардошли бўлса Аллоҳ унга сабр беради. Бирор кишига сабрдан-да яхшироқ ва кенгроқ атои неъмат берилмаган».\nУ киши (соллаллоҳу алайҳи ва саллам) хос саҳобаларини «Одамлардан бирор нарса сўрамасликлари»ни васият қилдилар.\n«Муснад»да (ривоят қилинишича) Абу Бакр (розияллоҳу анҳу)нинг қўлларидан қамчи тушиб кетарди. Шунда бирор кишига: «Уни менга олиб юбор», деб айтмасдилар. Ва: «Суюклигим менга одамлардан бирор нарса сўрамаслигимга амр қилдилар», деб айтардилар.\n«Саҳиҳ Муслим» ва бошқаларда Авф ибн Моликдан ривоят қилинади. Набий соллаллоҳу алайҳи ва саллам: «Бир тоифадан байъат олдилар ва уларга махфий сўз билан: «Одамлардан бирор нарса сўрамаслик»ни шивирладилар. Ўша гуруҳнинг айримларидан биринининг қўлидан қамчи тушиб кетса, бирор кишига: «Уни менга олиб юбор», деб айтмасди». Дарҳақиқат, ҳужжатлар бир неча ўринда Холиқдан сўрашга буйруқ ва махлуқдан сўрашдан қайтариққа далолат қилади. Аллоҳ таолонинг ушбу қавли каби: «Бас, (эй Муҳаммад соллаллоҳу алайҳи ва саллам), қачон сиз (кишиларни Ҳақ йўлига даъват қилишдан) фориғ бўлсангиз (ўрнингиздан) туринг. Ва ёлғиз Роббингизга юзингизни буринг!» (Шарҳ: 7-8).\nНабий соллаллоҳу алайҳи ва салламнинг Ибн Аббосга айтган сўзлари: «Агар сўрасанг Аллоҳдан сўра. Ва агар ёрдам сўрасанг Аллоҳдан ёрдам сўра».\nХалилнинг қавли ҳам шу жумладандир: «Бас (шундай экан) сизлар ризқни (ёлғиз) Аллоҳ даргоҳидан истанглар» (Анкабут: 17). Ризқни Аллоҳнинг ҳузуридан истанглар демади. Чунки (оятда) «даргоҳи» сўзи олдин келиши хослик ва чекловни билдиради. Гўёки у: Ризқни фақат ва фақат Аллоҳнинг ҳузуридан истанглар дегандек. Дарҳақиқат, Аллоҳ таоло деди: «Сизлар (бировларга берилган неъматларга кўз олайтириш ўрнига) Аллоҳнинг фазлу марҳаматини сўранглар» (Нисо: 32)». Сўзлари тугади.\nМен айтаманки: Аллоҳ Шайхул Ислом ва у кишининг шарафли, олийжаноб салафлари ҳамда ҳақда собит туриш, мол-дунёда зоҳидлик қилиш, сўз ва феълда ростгўй бўлишдан иборат барча майдонларда уларнинг буюк манҳажлари узра юрганларни ўз Раҳматига олсин.\nАллоҳ пайғамбаримиз Муҳаммадга, у кишининг аҳли оилалари ва саҳобаларига сaловат ва саломлар йўлласин.\nРобиъ ибн Ҳадий Умайр ал-Мадхалий қаламига мансуб\n14 / 6 / 1431 ҳ.\n Бухорий (2887), Ибн Можа (4136)).\n Ушбу тубан турнинг ҳолатларидан Аллоҳнинг паноҳига қочамиз.\n Мол-дунё ва мансаб-обрў бандалари ушбу олий тарбиядан қаерда қолдилар?! Ислом ва ҳақиқий шараф тушунчасидан қаерда қолдилар?! Уларни ўз кармонлари, оғизлари ва қоринларини ҳаром молларга очиш ҳамда ўз бошлиқ ва ҳавои нафс эгаларидан иборат уларни қулга айлантириб олганлардан уларни (ҳаром молларни) қўлга олишларига ундаган зарурат нима?!\n Анави ҳаром молни еювчи сарқитлар улуғ саҳобалар ва уларга гўзаллик билан эргашганлар англаган ушбу набавий, олий тарбиядан қаерда қолдилар?!\n Ушбу набавий кўрсатмаларни фақат олийжаноб, шарафли нафслар англаб етади, паскаш разиллар эмас.\n Қандай ҳам шарафли, азиз, олийжаноб, пайғамбарига берган байъатига вафо қилувчи, у кишининг қимматли васиятларини ижро этувчи, у кишининг иззат, шараф ва ибо асосидаги тарбияларидаги манҳажларини лозим тутувчи шахслар. «Ҳолбуки азизлик Аллоҳники, Унинг пайғамбариники ва мўминларникидир» (Мунофиқун: 8). Мол-дунёнинг хор бандалари нари кетсин!\n/ Кутубхона / Тарбия / Мол-(дунё) ва ундан бошқа хислатларга қул бўлиш


ОАВ: Ҳиндистонда апрель бошидан иссиқдан 300 дан кўпроқ одам ҳалок бўлди\n23:16 / 29.04.2016\nҲиндистонда апрель бошидан иссиқдан 300 дан кўпроқ одам ҳалок бўлди, деб хабар бермоқда ҳинд ОАВи. Аввалроқ 150 киши ҳалок бўлгани маълум қилинганди.\nIndian Express газетаси маълумотига кўра, Теланган штатида 137 киши, Одишада эса 119 киши ҳалок бўлган.\nБихар штатида иссиқ об-ҳаво туфайли ва ёнғин чиқиши сабабли 66 киши ҳалок бўлган. Ўртача ҳарорат 42 градус иссиқ бўлаётган Бихарда ҳокимият соат 9 дан 18 гача оловда таом пиширишни тақиқлаб қўйди. Бундан ташқари, ҳокимият олов билан боғлиқ маросимларни ўтказиш, ҳосил йиғилгандан кейин майдонга ўт қўйишни ҳам тақиқлаб қўйди.\nҲиндистоннинг об-ҳаво департаменти расмий маълумотларига кўра, жорий йилда апрелдан июнгача давом этадиган иссиқ мавсумда бутун мамлакат бўйлаб ҳаво ҳароратининг меъёрдан ўртача 1 градус юқорироқ бўлиши кутилмоқда. Об-ҳаво мутахассислари жорий йилда Ҳиндистоннинг марказий ва шимоли-шарқий қисмида иссиқ ҳаво бўлишини прогноз қилишмоқда.\nРасмий статистикага кўра, ўтган йили иссиқлик туфайли Ҳиндистонда 2135 киши, 2014 йилда 549 киши, 2013 йилда эса 1433 киши ҳалок бўлган.


Эркаклар агрессияси сабаби аниқланди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Эркаклар агрессияси сабаби аниқланди\t10:23, 05 октябрь 2016\tАмериканинг Юта Университети олимлари эркаклар агрессияси сабабларидан бирини аниқлади. Бу тадқиқотга бағишланган мақола Human Nature журналида эълон қилинди, деб хабар берди “Lenta.ru” нашри.\nМақолада маълумот берилишича, эркаклар агрессияси улар яшаётган туманда аёлларнинг кўп ёки камлигига боғлиқ. Олимларнинг фикрича, бу ҳолат эркакларнинг хулқ-атворига салбий таъсир қилиб, турли зўравонлик жиноятларининг содир этилишига сабаб бўлар экан.\nБундай хулосага келиш учун олимлар АҚШнинг уч мингдан ортиқ округидаги жинслар орасидаги муносабатларни ўрганишди, ФРБ нинг репродуктив ёшдаги аёллар ва эркаклар содир этган жиноятлар статистикаси билан таққослаб кўришди.\nОлимларнинг фикрича, аёллар етишмаслиги эркакларни итоаткор ва мўмин-қобил қилиб, жуфти билан ажрашмасдан, узоқ яшашга мажбур қилар экан. Мутахассислар бу тадқиқот турли зўравонлик жиноятларининг олдини олишда катта ёрдам беради, деб ҳисоблашмоқда.\nМустаҳкам никоҳнинг 15 белгиси\tЎрта ёш инқирози. Оилангизни асраб қола оласизми? Камчилигингизни биласизми? Эркаклар наздида аёлларнинг 20 та салбий хусусияти\tПетербурглик эркак дивандан йиқилиб, вафот этди\t«Хотинимдан меҳр кўрмаяпман…»\t«Қизни уйнинг ўғриси дерлар...»\tОтправить


Дўлананинг фойдали хусусиятлари » Ўзбекистон янгиликлари – Zamin.uz\n19 ноябрь 2017, 15:14\nЎлкамизда дўлананинг уч тури истеъмол қилинади. Фармацевтика саноатида асосан қизил, сариқ рангли дўланадан фойдаланилади. Дўлана мевалари турига қараб, қизил, сариқ ва қора рангли бўлади. Унинг барги, гуллари ва мевалари шифобахшдир.\nАбу Али ибн Сино дўлананинг шифобахш хусусиятлари тўғрисида бундай деб ёзган: "Дўлана сафрони сўндиради. Бошқа меваларга қараганда суюқликларнинг оқишини кучлироқ тўхтатади. Ич кетишини бартараф қилади ва сийдик тутилишидан сақлайди".\nКўпгина жаҳон халқлари халқ табобатида дўлана ич кетишида, толиқишда, ақлий ҳорғинликда, уйқусизликда, асабийлашганда, юрак оғриганда, климакс даврида, ревматизм асоратидан пайдо бўлган ревмокардитда, атеросклерозда, қон босими ошганда, бош айланиши, йўталда истеъмол қилинади.\nҲозирги кунда фармацевтика саноатида дўлана гулларидан тайёрланган тиндирма ва турли бошқа гиёҳлар билан бирга тайёрланган дори воситалари атеросклероз, невроз, асаб тизими ва юрак қон томир касалликларида кенг фойдаланилмоқда.\nЯнгиликлар » Тиббиёт » Дўлананинг фойдали хусусиятлари\n13:42 "Жаннат меваси"нинг шифобахш хусусиятлари


Мабрур ҳаж мукофоти фақат жаннатдур\nАбу Ҳурайра розияллоҳу анҳудан ривоят қилинади: Расулуллоҳ соллоллоҳу алайҳи ва саллам: “Умрадан кейинги умра иккисининг орасидаги (гуноҳ ва хато)ларга каффорат бўлади. Мабрур (мақбул) ҳаж мукофоти фақат жаннатдур”, дедилар.\nМазкур китобда улуғ ибодат бўлган ҳаж ва умра зиёратлари ҳақида батафсил маълумотлар берилган. Китобда келтирилган далил ва ибодат қоидалари Ҳанафий мазҳабига оид манбалар билан асосланган. Китоб, улуғ ибодат сари йўл олган юртдошларимизга ҳаж амалларини нуқсонсиз бажаришларида муҳим қўлланма сифатида фойдаланишлари учун мўлжалланган. Ушбу китобнинг ўзига хослиги ва таркибий тузилиши қуйидагича:\nҚуръони Карим оятлари ва Пайғамбаримиз соллаллоҳу алайҳи ва саллам ҳадисларида ҳаж қилиш ҳақида;\nСафар олдидан тайёргарлик, уларнинг одоблари, қилиниши керак бўлган ишлар ҳамда сақланиш лозим бўлган амаллар хусусида;\nҲажга борувчилар билиши лозим бўлган эҳром, мийқот, рухсат берилган ва ман қилинган нарсалар хусусида;\nҲаж амаллари маълум бир жойларда, муайян вақтларда адо этилишини эътиборга олиб, ҳар бир кунлик амаллар қайси жойда, қандай амалга оширилиши ҳақида алоҳида-алоҳида маълумот ва кўрсатмалар бериб борилди. Масалан: Зулҳижжа ойининг 9 ёки 10 кунларида қайси жойда қандай амаллар қилиниши ҳақида алоҳида кунларга ажратиб баён қилинди;\nҲажга тегишли ҳукмлар далиллар билан баён қилинди;\nДалиллар хусусида янада кўпроқ маълумотга эга бўлишни истаган китобхонлар учун уларнинг манбалари алоҳида изоҳ тарзида берилди;\nАёлларга тегишли масалаларга ҳам алоҳида эътибор берилди;\nИлк маротаба ҳажга борувчиларнинг тасаввурлари тўлиқ бўлиши учун баъзи жойларнинг суратлари ҳам берилди;\nКеракли ўринларда эслатма ва огоҳлантиришлар берилди;\nҚайси дуоларни қайси жойларда ўқиш кераклиги баён қилиб берилди;\nКитобнинг ҳажми катталашиб кетмаслиги ва аксар китобхонларимиз араб ёзувини ўқий олмасликларини эътиборга олиб, араб тилидаги дуо ва зикрлар кирилл алифбосида берилди;\nКаъбатуллоҳ ва унинг ўлчамлари ҳақидаги маълумотлар ҳам ушбу китобдан ўрин олди;\nМасжидул Ҳарам ва Масжидун Набавийда олиб борилган кенгайтириш ишлари ҳақидаги маълумотлар ҳам жадвал кўринишида келтирилди.\nАллоҳ таоло ҳажни ният қилган ватандошларимизнинг ҳажларини мабрур ҳажлардан қилсин!\nМурожаат учун: +998 93 341-00-17.\n5536 марта ўқилди\nДругие материалы в этой категории: « Ҳаж ва умра қўлланмаси


Гулнора Олтиева: “Ноҳақликлар рўëбга чиқиши учун ўзимни ëқаман”\nБундан бир неча кун муқаддам беш йилга озодликдан маҳрум этилган исёнкор ўзбек шоири Юсуф Жуманинг хотини Гулнора Олтиева Ўзбекистон президенти Ислом Каримовга очиқ мактуб йўллади.\nМактубда айтилишича, Юсуф Жума ҳақ сўзлагани учун ноҳақ қамалган ва бу учун шахсан президентнинг ўзи жавобгар.\n“Мен бугун шахсан сизнинг буйруқларингиз туфайли жабр кўраётган жабрдийда она ва адолатпеша шоирнинг рафиқаси сифатида сизни Аллоҳга солдим.\nТурмуш ўртоғим ва болаларимни Худога омонат топширдим.\nСиз дўст, деб ўйлаётган дўстларингиздан бири, маслаҳатчингиз Хайриддин Султонов: “Юсуф Жумаев ҳукмини шахсан Ислом Каримов буйруғи билан ўзим ëздим”, деб айтган.\nСизга яна бир бор инсоф ва мардлик тилайман.\nМард шоҳ агар халқнинг кўпчилик қисми томонидан сайланган бўлса ва ўзи ҳам бунга ишонса, “Истеъфо бер, кет!” дея ҳайқирган шоирнинг сўзидан қалтираб қолмайди.\nМард шоҳ ўз оиласини кўкка кўтариб, бошқаларнинг оиласини, аёлини, онасини қувғинга олмайди.\nМард шоҳ ўз фарзандини мансабга миндириб, ўзгаларни фарзанд доғида ёндирмайди.\nМард шоҳ мард бўлади. Сизга мардлик тилайман”,- дейилади мактубда\nГулнора Олтиеванинг “Озодлик”ка айтишича, агар Ўзбекистон президенти ноҳақ қамалган эрини қамоқдан озод қилмаса, халқаро ташкилотлар ҳам бу ҳолатга бефарқ бўлса, у энг сўнгги чора сифатида ўзига олов қўяди.\n“Эшитинглар, мен ўзимни ўзим ëқиб юбораман. Агар эримни чиқаришмаса, ва ЕИ санкцияларини бекор қилса, халқаро ташкилотлардан қайси бирига оëғим етса, унинг олдида ўзимни ëқаман. Келажак ноҳақлик қурбони бўлганимни кўрсин ва эсласин. Мен дунëдан тўйдим. Келажак учун ўзимни ëқаман. Ноҳақликлар рўëбга чиқиши учун ўзимни ëқаман. Мен ўзимни ўзим ëқишга аҳд қилдим ва мен аҳд қилган йўлимдан қайтган эмасман”,- деди Г.Олтиева.\nХўш, Гулнора Олтиева айтган бу гаплар, унинг мактуби ва шу қаторда Ўзбекистондаги ҳақсизликдан арз қилиб, президент номига ёзилган минглаб хатлар ўз эгасига етиб борадими? Президент ёки унинг девони бу хатларга жавоб берадими ёхуд бу мактублар ўрганиладими?\nПрезидент девонидан “Озодлик”ка бу ҳақда гапирган манбага кўра, девонга келиб тушган барча хатлар кўриб чиқилади ва энг муҳимлари президентга олиб кирилади. Бошқа мактублар эса текшириш учун тегишли ташкилотларга юборилади.\nЛекин оддий кишилар президентга ёзилган мактублар давлат раҳбарига етиб боришига ишонмай қўйган.\n“Президентимизнинг ўзи бу хатларни ўқимайди. Ўқийдиган одамлари бор. Керакли хатларни киргизишса керак. Ҳа, президентга яхши хатлар келар экан, дейдиган хатлар киритилади. Муаммо билан, ҳақини талаб қилиш билан ëзилган хатлар кирмаса керак”,- дейди қўқонлик бир суҳбатдош.\nИлгари хўжалик раиси бўлиб ишлаган қорқалпоғистонлик суҳбатдош ҳам шикоятлар президентга етиб бормаслигини айтади.\n“Ҳа, мен шу аҳволга тушганман. Хўжайли туманининг аввалги ҳокими Давлатназар Султонов қилган ишлар ҳақида ёзганимдан кейин президентимиз ҳар томонлама хатлардан қўриқланганлигига кўзим етди. Интернетларга чиқиб ўқимаса, президентимиз қулоғини бир тўда одамлар асрайди. Оддий фуқаронинг аризаси етиб бормаса керак. Мен шу ҳолатни ўз бошимдан ўтказганман. Ҳатто бош прокурорга ҳам хат етиб бормас экан”,- деди собиқ раис.\nУнинг сўзларига кўра, вилоят ҳокимлари ва бошқа катта амалдорларнинг президент девони билан ўзига хос алоқаси бор. Шунинг учун ҳам президент номига ёзилган мактублар яна вилоятларнинг ўзларига текшириш учун қайтиб келаверади.\n“Маълумот учун яна шуни айтишим керакки, вилоятларда ўтирган раҳбарлар ўз вилоятидан президент девонига, Бош прокуратурага, ҳатто Олий суд девонига келган мактубларни қўлга киритишга ҳаракат қилар экан. Агар вилоятдаги катталарга зарарли хат келиб қоладиган бўлса, бизга хабар берсангиз, дейишаркан. Буни бир мен эмас, катта давлат идораларига шикоят қилганларнинг ҳаммаси айтяпти”,- деди қорақалпоғистонлик суҳбатдош.\nСиёсатшунос Тошпўлат Йўлдошевнинг таъкидлашича, президент номига ёзилган хатларнинг мингдан бири унга киритилиши мумкин. Қолгани девонда қолиб кетаверади.\n“Президент девони ҳаттоки шу хат, шикоят ëзувчиларга жавоб ëзишни ҳам ўзига муносиб кўрмайди. Бу эса халқ билан ҳокимият орасида умуман алоқа йўқлигидан дарак беради”,- деди Т.Йўлдошев.


Тошкент вилоятида етиштирилган маҳсулотлар қайси давлатларга экспорт қилинмоқда?\nЖорий йилда Тошкент вилоятида етиштирилаётган 97 турдаги қишлоқ хўжалиги маҳсулотлари дунёнинг турли бурчаклари, яъни 38 мамлакатга экспорт қилинмоқда.\nБу йил янги забт этилган янги бозорлар Австрия, Чили, Македония, Сербия давлатларидир.\nЎтган 9 ой мобайнида жами 218,7 минг тонна қишлоқ хўжалиги маҳсуллари 109,2 млн. АҚШ доллар миқдорига экспорт қилинди. Биргина Россия давлатига юборилаётган 78 турдаги мева ва сабзавот маҳсулотларининг маблағ кўрсаткичи 44,1 млн АҚШ долларига тенг бўлмоқда.\nБундан ташқари, Қозоғистонга 119,1 минг тонна, Хитой давлатига 12,7 минг тонна маҳсулот чиқарилган.\nЭкспорт қилинган гилос ҳажми жами 10 тоннага яқин бўлиб, 7 та давлатга 11,6 млн. АҚШ доллари миқдорида сотилган.\nЖорий йилда хорижга экспорт қилинган 16,2 минг тонна узум ҳосилининг тенг ярми Паркент тумани ҳиссасига тўғри келмоқда.\nВилоят миришкорлари томонидан етиштирилган қуритилган мева ва сабзавотларнинг ҳам бозори ҳаридоргир бўлиб, бугунги кунда АҚШга 317 тонна қуритилган полиз ва сабзавот маҳсулотлари салкам 1 млн. долларга экспорт қилинган.\nҚувонарлиси жорий йилда ҳатто энг узоқ давлатлардан бири бўлган Чилига ҳам вилоятда етиштирилган қишлоқ хўжалиги маҳсулотлари етиб борди.


Депутат Расул Кушербаев билан онлайн мулоқот | O'zLiDeP\nАссалому алайком! Касбим мухандис-электрик, нафакадаман(62 ёш). Кишлок хужалигида 18 йил сохам буйича фаолият юритдим. Бугунги кунда агро секторга эътибор кучайтирилди, сабаби аник. Индустриализация, цивилизацияга куч бериб "корнимиз"ни унутиб куйдик. Ахир "Буш коп тик турмайди", "Оч коринга кушик на хожат" деб бекорга айтилмаган. Доимий равишда собик к/хдаги танишлар билан алокадаман. Шу бугунга кадар дала ишлари муаммо булиб ётибти, айникса Тошкент вилояти туманларида асосан водийлик ёлланма ишчилар ишлаган!!! К/х.ни ривожлантириш учун ерни даволаш керак, факат "селитра"(агар топилса) беравериб селирага "наркоман" килиб куйилди. Вахоланки усимлик учун нафакат азот - фосфор, калий кальций, магний ва х.к. элементлар хам керак. Аммо каерда? Органик угит деганда чорвачилик, паррандачилик чикиндилари тушунилади, аслида эса чириган(компост килинган) булиши лозим. Компост килиш ёки вермикулит килиш вакт талаб килади. К/х.га янги технологияларни кенг жалб килиш деганда (содда килиб айтганда) замонавий трактор тушунилади. Президент ва ВМ томонидан биогаз технологиясини кенг тадбик килиш буйича Фармон ва карорлар кабул килинган. К/х ушбу йуналиш буйича асосий хом ашё базаси хисобланади, асли технологияда биогаз иккиламчи махсулот хисобланади, асосийси ундан олинадиган биоугит(компост усулининг тезлаштирилгани) тупрокнинг и/ч кувватини, говаклик хусусиятини ошириб усимликнинг илдиз кисмига кислород ва намликни кириб боришини таъминлайди(сув танкислигида асосий омил). Яшил дунёнинг(усимликлар, дарахтлар ва х.к.) инсон билан уртасиги фарки уни тили йук, дардини айтолмайди. Вахоланки инсон турган ерда яшайди, ичган сувидан ичади, нафас олган хавосидан нафас олади шунда хам кундузи инсон учун ишлайди, яъни хавони тозалаб кислород и/ч.ди. Одамзот бетоб булса иложи борича табиий дори излайди, табибга югуради, биоугит хам усимлик учун табиий озука факат тайёрлаб берувчи табиб керак. Кискасини айтганда она еримизнинг- кутариб турувчи, бокувчи, кийинтирувчи, бандасининг вакти соати келганда багридан жой берувчининг бугунги холати кай ахволда?\nЎзбекистон Республикаси Олий Мажлис Сенатининг Виртуал қабулхонаси Тошкент вилояти Бекобод тумани “Қўқони” МФЙ, Этиқод кўчасида яшовчи Амонқулов Сирожиддин Худайбердиевич номидан тел. +99899 328 83 91 А Р И З А Ушбу мурожаатимни мазмуни шундан иборатки, мен Ўзбекистон Республикаси Президентининг «Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида» 2018 йил 20 апрелдаги ПФ-5421-сон Фармони ижросини таъминлаш чора-тадбирлари ҳақида” 2018 йил 21 июндаги 461-сон қарорига мувофиқ, турар уй-жойимга мулк ҳуқуқи олиш бўйича 2019-йилни 14-март кунида Давлат хизматлари Маркази Бекобод туманига 6829968-сонли ариза билан мурожаат қилгандим. Бекобод тумани Қўқони МФЙдаги жойлашган кўчамизга Этиқод деб ном берилган, шу кўчада 16 та ёш оилалар турар уй-жой куриб, яшаб келаганмиз, ҳаммамиз умумдавлат акцияси бўйича Давлат хизматлари Маркази Бекобод туманига мурожаат қилиганмиз, шу кўчада яшайдиганларимизни айримларига турар уй-жойларига эгалик ҳуқуқи Кадастр бўлими Бекобод туман бошлиғи Турсунов Б.А. томонидан берилган, бизларга эса асоссиз равишда рад этган. Нега уларни биздан нима фарки бор? Хозирги кунда турар уй-жойларимизни бузиш бўйича Фуқароик ишлари бўйича Тошкент вилоят Бекобод туманлараро судининг Ҳал қилув қарори чиқарилиб, МИБ томонидан қарорни ижроси бўйича бузаман деб бизларга қаттиқ азоблар бериб келмоқда, ҳаммамиз нима қилишни билмай сарсон бўлиб юрибмиз. Муҳтарам Президентимизни Ўзбекистон Республикаси Олий Мажлиси Сенатига қилган Мурожаатномасида “Менинг энг катта ниятим шуки, Ватанимиз ичра хар бир инсон ўзининг “кичик ватани”га –уй-жойига эга бўлса, биздан халқимиз ҳам, Яратган ҳам рози бўлади.” Деган Мурожаатномасига нега эътибор беришмайди? Юқоридаги ҳолат бўйича суриштириш ишларини олиб бориб, умумдавлат акцияси бўйича бизларга асоссиз равишда рад этган мансабдор шахсларга нисбатан қонуний чора кўришингизни ҳамда бизларни турар уй-жойларимзга эгалик ҳуқуқи беришлигига амалий ёрдам беришларингизни илтимос қилиб сўрайман. Фуқаро: Амонқулов С.Х 19.03.2020 йил 29.07.1991 йилда туғилганман.\nТадбиркорлик субъектларини хокимиятлар ва ИИБходимлари зулмидан халос килиш учун конунларга кандай узгартиришлар киритиш кераква кайси Конуннинг кайси бандларига. Ривожланган давлатларда тадбиркорларни факатгина солик органлари назорат килишади ва камчилик топилса, судна беришади. Бизда эса тадбиркор ва фермерга нечта хужайин.?\nАссалому алайкум Расул ака яхшимисиз? Согликларингиз яхшими? Мен Тлепов Ислам. 2000-йилман. Ногиронман (1-ёшдан буён юролмайман). Ака бугун сизга бермокчи бўлган саволим кўпчилик ногиронлар муаммоси бўлса керак. Ака нега деярли ҳеч қаерда ногиронлар ҳуқуқларини ҳимоя қилувчи ташкилот ёки компаниялар мавжуд эмас. Бор бўлсаям нега улар фақат расмиятчилик учун ишлаяпти? Нега ногиронларни қийнаётган муаммоларни деярли ҳеч ким кўтариб чиқмай фақат хайрия ишлари, ногиронликка оид янгиликлар киритиб боряпти шунақа компаниялар?. Ака бугин сизга шундай муаммолардан бирини ёзмоқчиман. Ака истайсизми-йўқми ногиронлар кўпчилик учун оғир юк. Хатто ота-оналар учун хам. Балки ундай эмасдур лекин деярли барча ногиронлар шу фикрда юради. Шу сабаб бу дунёда на ўзи бир нарса қилолмай на бошқалардан ёрдам ололмай ўлиб кетишади. Хеч кимга оғирлигим тушмасин деб истакларидан воз кечишади. Биламизки ногирон деса кўпчилик кўзига уй-жойи йуқ, арава ёки ногиронлик дориларга мухтож одамларни кўришади ва фақат шуларгагина ёрдам беришга интилишади. Битта арава берадию ва кўпчилик наздида шу билан ногирон инсон зўр яшаб кетади. Ака кечирасизку лекин ногирон хам инсон. У хам дунё кезгиси, керакли нарсаларини харид қилгиси, ўқигиси, ишлагиси, ўз пулини ўзи топгиси келади. Лекин бизда шу имкониятлар борми? Масалан уйида фалаж булиб ётган фақат кўли ва ақли ишлайдиган инсонлар қандай қилиб бу дунёда яхши яшай олади? Уларда хам шанс борми кандайдур йул билан яхши яшашга? Ака боя айтганимдек мен хам ногиронман. Деярли уйдан чикмайман. Мен бир нарсани орзу қиламан. У хам булса ўзим пул топиб ишлашни. Аллохга шукурлар булсинки деярли фалаж холимда ойига 500минг топаман камида. Аммо ака биласизки шу 500 минг деярли хеч нарсага ярамайди. Факат озык-овкат кийим-кечак булиши мумкин. Айтай деганим ака ногиронлар хам уйда бирор бизнес ишлаши учун юртимизда қандай шароитлар бор? Уларга кредитлар ажратиладими? Агар ха бўлса бу қанчалик даражада осон ва қандай имтиёзлар бор? Яна нега хеч булмаса ногиронлар учун махсулотлар булиб беришга сотилмайди. 500минг 1 миллион топадиган ногирон қачон 15-20 миллионлик электрон ногиронлар араваси ололади? Буям майли хеч булмаса қандай қилиб ноутбук, смартфон ололади? Нега ногиронлар учун махсулот сотадиган дукон кам? Нега ногиронлар учун хеч булмаса булиб берадиган дукон йук. 9 ойга булиб берадиган Zoodmall дегани бор экан. Эшитиб хурсанд болувдик. Лекин қизиғи унда 800 минг ойлик оладиган инсонлар нарса харид килоларкан. 400-500 минг пенсия оладиган ногиронларда кандай имкон бор? Яна бир саволим. Боя айтганимдек мен деярли фалажман қўлимни аранг қимирлатаман. 500 минг топяпман. Шуни 1 миллион килиш ният бор. Бу учун масалан менга малум вақтга (2-3 ой) 10 миллион керак булса қаердан ёрдам ололаман? Нега бизнес қилишимиз учун пул ажратмасаям, ёрдам бермасаям, учун хеч бўлмаса интернет сифатини яхшилаб бермайди. Юселл компаниясига 2017-йилдан буён хар йили 3G сўраб мурожат қиламан. Нега вадасида туриб ўрнатиб беришмайди. 2017 йил сураганимда 2018 планига киргазамиз деганди. 2018 йил эса 2019 да деди. Бу йил эса ариза ёзиб олиб қолдию лекин хаттоки қачон ўрнатиб беришиниям ёзмади.\nАссалому алейкум Хурматли Расул Кушербаев саволим Янгийул кииим кечак савдо комплекси бузулиб бошкаттан курилмокчи мени дуконим риставрацияга тушган сносга эмас лекин бузилди энди эса сотиб олган дуконимни яна бошккатдан сотиб оларканман шу тугрими 105 миллионга хар бир дукон нархи ахир мен сотиб олганман якинда 5 та фарзандим бор уй жойим йук лекин рузгорни тебратиб туруш учун шу доконларни олган эдим бозор бузулгандан бери ишламаяпман уйдаман фарзандларим мактаб богча ешда шунча пулни каердан оламан энди дуконларим нима булади сотиб олинган дуконларимни яна кандай сотиб оламан илтимос ердам беринг ахир бу егига кандай рузгорни эплашим мумкин фарзандларимничи нима килишга хайронман ердам беринг 97 1550934 тел ракамим


КОРРУПЦИЯ ПОЛИКЛИНИКАДАН БОШЛАНАДИМИ? » MUZAFFAR.UZ\nҲеч ўйлаб кўрганмисиз, ҳақиқатдан ҳам коррупция қаердан бошланади? Шу савол юзасидан жияним Сарвинознинг фикрини билишга қарор қилдим.\n“Ҳомиладорлик давридан, — деди дабдурустдан Сарвиноз”.\nНега ундай деяпсан?” — дея яна сўроққа тутдим уни.\n“Чунки ҳомиладорлик пайтингизда поликлиникага рўйхатга туриш учун албатта чиқишингиз шарт. Шунда гинеколог сизга дафтар, ручка, перчатка ва қўлини ювиш учун совун олиб келишингизни ёки пулини беришингизни айтади. Сиз у айтган нарсаларнинг ҳаммасини тўсатдан мўҳайё қилолмайсиз. Шунинг учун пулини бериб қўя қоласиз. Туғруқхонага боришдан аввал яна гинекологдан “Абменкарта” олишингиз шарт. Бўлмаса туғруқхонага қабул қилишмайди. Бу картани осонликча қўлга киритолмайсиз. Гинекологни “рози қилиш”ингиз керак. Улар очиқдан-очиқ пул беришингизни талаб қилишади. Яна шуларга ишим тушади, дея тишингиз кавагида асраб юрган пулингизни қандай чиқариб берганингизни ўзингиз ҳам билмай қоласиз! Энди навбат туғруқхонага! У ерда танишингиз бўлса хўп-хўп, бўлмаса “қассоблар”ни қўлига тушишингиз тайин. Қўлингизга узундан узун рўйхатни тутқизишади. Уни ичида перчатка, болалар комплекти, пленка... Хуллас олиб келолмасангиз пулини беришингиз шарт бўлиб қолади. Нариги томонда эса турмуш ўртоғимни қон топширишга мажбурлашади. Қон топширмаса пулини бериши лозим. Туғруқхонадан чиқиш у ерда ишлайдиганлар учун ҳақиқий байрам. Шифокор, доя, ҳамшира, санитаркадан тортиб қоровулгача сизнинг ортингиздан келганлардан умидвор! Ҳаммасининг чўнтагига нимадир тиқишингиз керак! Бўлмаса лаб-лунжи осилиб қолади. Кейинги сафар ҳам келишингизни ўйлашингиз, эшикни қаттиқ ёпмаслигингиз зарур. Уйга қайтгач, албатта, болангизни тиббий кўрикка олиб чиқасиз. У ердаги шифокору ҳамширанинг ҳам чўнтагига бир нима солмасангиз яхши қарашмайди. Хуллас, мени тилимни қичитиб, асабимни таранг қилманг. Гапираман десам гап кўп. Бошқаларнинг ҳам фикрини билинг!” деди у.\nХуллас Сарвиноз поликлиника ва туғруқхонасидаги кузатувларини гапирди.\nТанишим Моҳирага ҳам юқоридаги саволни бердим.\n“Яқинда қариндошим Тошкент шаҳридаги туғруқхоналарнинг бирида фарзандлик бўлди. Уни кесерча операция билан боласини олишди. Шифокорга қариндошимнинг аҳволини билиш учун учрагандим, унинг аҳволи яхшилигини, назорати остида эканлигини айтиб, 200.000 сўм пул сўради. Духтирлар яхши қарашсин, майли айтган пулини берақолай деб сумкачамдан чиқариб бердим. Яхшиямки ёнимда кўпроқ пул бор эди. Шифокор менга “Катта ҳамширага, анистезологга 100 минг сўмдан, 2 та санитаркаларга 50.000 сўмдан беришни унутманг!” дея тайинлади. Шифокорга “Майли” дея биринчи қаватга тушдим. Ортимдан бир ҳамшира пул ундириш умидида ортимдан эргашди. Аксига олиб йўлкирага етадиган пулим қолганди. Нима қилишимни билмасдан ўша атрофда ўриндиқда ўтирган қариндошимнинг турмуш ўртоғига ҳамширани кўрсатиб пул беришини айтдим. Куёв ҳам ҳамма чўнтакларини кавлаб, амаллаб, борини ҳамширанинг қўлига тутқазди. Шу ҳам инсофданми? Бу куппа кундуз куни товламачилик қилиш билан баробар эмасми?” — дея улардан ранжиди Моҳира.\nКонституциямизнинг 40-моддасида “Ҳар бир инсон малакали тиббий хизматдан фойдаланиш ҳуқуқига эга” деб ёзиб қўйилган. Бундан ташқари поликлиникалар ва шифохоналарда (хусусий, пуллигидан ташқари) “Тиббий хизмат бепул” деб ёзиб қўйилган. Аммо бунга ўша ердаги ходимларнинг кўпчилиги амал қилмаяпти. Хизмат вазифасини бажаришда манфаатдорликка йўл қўяпти. Яъни товламачилик қиляпти. Дўхтир ва ҳамширанинг ҳаракатида жиноят аломатлари, яъни қонунга хилоф равишда моддий қимматликлар олиш ёки мулкий манфаатдор бўлиши (ЖК 214-моддаси) мавжуд. Мазкур модданинг қисқача мазмунини ифодалайдиган бўлсак товламачилик йўли билан ҳақ беришни талаб қилиш бу — давлат органининг, мулк шаклидан қатъий назар корхона, муассаса ёки ташкилотнинг мансабдор шахс бўлмаган хизматчисининг хизмат вазифаси доирасига кирадиган муайян ишни бажариши ёки хизмат кўрсатиши эвазига қонунга хилоф эканлигини била туриб моддий манфаатдор бўлишликдир. Бундай жиноятни содир қилган шахсларга, талаб қилинган ҳақнинг миқдори ва такрор қилинганлиги ёки илгари судланганлигига қараб жарима, мажбурий жамоат ишлари, ахлоқ тузатиш ишлари ёки озодликдан чеклаш ёки озодликдан маҳрум қилиш жазоси тайинланиши мумкин.\n( Жиноят кодексининг 214-моддаси. Давлат органи, давлат иштирокидаги ташкилот ёки фуқароларнинг ўзини ўзи бошқариш органи хизматчисининг қонунга хилоф равишда моддий қимматликлар олиши ёки мулкий манфаатдор бўлиши\nДавлат органи, давлат иштирокидаги ташкилот ёки фуқароларнинг ўзини ўзи бошқариш органи хизматчисининг ўз хизмат мавқеидан фойдаланган ҳолда бажариши лозим ёки мумкин бўлган муайян ҳаракатни уни пора эвазига ўзига оғдириб олаётган шахс манфаатларини кўзлаб бажариши ёки бажармаслиги эвазига қонунга хилоф эканлигини била туриб, моддий қимматликлар олиши ёки мулкий манфаатдор бўлиши, шундай ҳаракатлар учун маъмурий жазо қўлланилганидан кейин содир этилган бўлса, — энг кам ойлик иш ҳақининг эллик бараваригача миқдорда жарима ёки уч юз соатгача мажбурий жамоат ишлари ёхуд икки йилгача ахлоқ тузатиш ишлари, уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади).\nАфсуски бундай ҳолат ҳамон атрофимизда учраб туриши ачинарлидир. Бундай ҳолатдан қутулиш учун авваламбор биз ўзимиз ҳақ-ҳуқуқимизни билишимиз ва талаб қилишимиз зарур. Шундагина коррупциянинг илдизига болта урамиз.\nГулноза САИДОВА: “ҲУҚУҚИНИ БИЛГАН ХОР БЎЛМАС”\nЧоп этилган: 23-05-2017, 05:16


ИЛМ НУРЛАРИНИ ТАРҚАТГАН ҚИШЛОҚ\nOldingi maqola ВИЛОЯТ МУСИҚАЛИ ДРАМА ТЕАТРИДА ЯНГИ МАВСУМ\nKeyingi maqola МАҚСАД БИР, ҚАДРИЯТЛАР МУШТАРАК\nКитоб туманидаги Хўжа илм кони қишлоғи мамлакатимиздаги энг машҳур манзиллардан бири саналади. Бу қишлоқ ўтмишда Қасри орифон, Лангар Ота, Остона Ота, Даҳбед қишлоқлари сингари илм ва ҳақ толибларининг гавжум зиёратгоҳи бўлган. Бугунги кунда эса бу ерда жойлашган Хўжа илм кони зиёратгоҳи ва Марказий Осиёда ягона саналган улкан бобочинор нафақат юртимиздаги, балки хорижлик сайёҳларнинг ҳам қизиқишларига сабаб бўлмоқда.\nЁшлигимда ушбу қишлоқ ва у ердаги зиёратгоҳ ҳақида кўп бора эшитгандим. Яқинда Хўжа илм кони қишлоғига бориб, шу ерлик бир қанча ёши улуғ кишилар, мутахассислар билан суҳбатлашиб, бу ердаги меъморий обидалар тарихи билан янада яқинроқ танишишга муяссар бўлдим.\nДастлаб буюк бобоколонимиз ҳазрат Абдулбоқи Хожаги Имканагий қабрларини зиёрат қилдик. Эътиборимни тортган жиҳат, ул зоти шарифнинг қабр тошларида "Орифлар султони", "Ҳақиқат таянчи", "Фақирлар мураббийси" сингари улуғ сифатлар битилган экан.\n- Ҳазрат Абдулбоқи Хожаги Имканагий ва унинг авлодлари ўз умрларини халқнинг илм-маърифатли бўлишига бағишлаган, - дейди халқаро "Олтин мерос" хайрия жамоат фонди Китоб туман бўлими раиси Аҳад Бердиев. - Хожаги Имканагий тасаввуф тариқатининг йирик вакилларидан бири бўлган. Шу билан бирга устозлик мақомида ҳам жуда катта обрў қозонган. XVI асрда бу ерда Шарқдаги йирик тасаввуф илми марказларидан бири фаолият юритган. Марказда диний илмлар билан бир қаторда дунёвий фанлар ҳам ўқитилган.\nЭътиборли томони, ҳазрат Хожаги Имканагий кишиларни ҳеч қандай тоифаларга ажратмасдан, уларга бирдек билим улашган. Ундан кейин ҳам қишлоқ илму маърифат масканига айланиб қолган.\nДарҳақиқат, қишлоқда илгари бир қанча мадрасаю масжидлар бўлиб, улар илми толибларга хизмат қилган экан. Ўтган асрнинг 40-йилларида бебаҳо маънавиятимизга бўлган таҳдидлар натижасида ёдгорликлар вайрон этилиб, ғиштлари ташиб кетилган ва заводлар қурилишига ишлатиб юборилган. Ҳозирда баланд тепалик устида қурилган салобатли хонақоҳ эса ўша талотўплардан омон қолган ягона меъморий иншоотдир.\nМаълумотларга кўра, бу обида 1601-1602 йилларда қурилган. Тўртбурчак шаклдаги 24х20 метр ўлчамдаги хонақоҳнинг баландлиги 21-22 метрлар бўлиб, усти ясси гумбаз билан ёпилган.\nХонақоҳ ёнида жойлашган сағана мусулмон оламидаги энг катта қабрлардан бири ҳисобланади. 12х12 метр ҳажмдаги мармар тошлардан қурилган қабрда шайх, олим, тасаввуф тариқатининг йирик намояндаларидан бири, пайғамбаримиз Мухаммад (с.а.в.) авлодларига мансуб ҳазрат Абдулбоқи Хожаги Имканагий ҳамда ўғиллари Мавлоно Хожаги Абулқосим дафн этилган.\nХўжа илм кони қишлоғидаги машҳур қадамжолардан яна бири хонақоҳдан бироз пастроқдаги улкан бобочинор бўлиб, Марказий Осиёда ягона саналган ушбу табиат мўъжизаси олимларнинг фикрича 1200 йилдан бери яшнаб турибди. Чинорнинг ичида табиий равишда ковак ҳосил бўлиб, унинг ичига 35-40 киши бемалол сиғиши мумкин.\nЧинор тарихига оид кўплаб ривоятлар ҳам Хожаги Имканагий билан боғлиқ. Айтишларича, Шайбоний ва Аштархоний сулоласи ҳукмдорлари алломани ўзларига устоз - пир билиб, дуоларини олишган. Бир сафар Бухоро ҳукмдори Абдуллахон II ҳам ул зотнинг ҳузурларига келган. Мавлоно Хожаги Имканагий эса ҳукмдорни ана шу чинор ковагида қарши олган, ҳукмдор бу зотни ўзига пир тутиб, эҳтиром кўрсатган экан.\nМустақиллик йилларида халқимизнинг маданий бойликларини асраб-авайлаш, улуғ авлиёларимиз ётган манзилларни ободонлаштириш борасида олиб борилган ишлар натижасида мазкур мажмуа ҳам янги қиёфа касб этди. Хусусан, Ўзбекистон Республикаси Вазирлар Маҳкамасининг 2013 йил 1 ноябрдаги "2013-2015 йиллар даврида Қашқадарё вилоятида туризм соҳасини ривожлантириш дастури тўғрисида"ги қарори ижроси доирасида Хўжа илмкони хонақоҳ зиёратгоҳи ҳам қайта таъмирланиб, гўзал мажмуага айлантирилди. Бугунги кунда бу ерга дунёнинг кўплаб мамлакатларидан зиёратчилар келишмоқда.\nСафардан қайтар эканман, улкан чинордек улуғвор, теран ва ҳеч қачон унутилмайдиган, ҳар бир ўзбекнинг қалбида, шуурида, руҳида мужассамлашган ўзлигимиз, буюк тарихимиз борлигидан фахрландим. Бу тарихни асраб-авайлаш, тарғиб этиш ва келгуси авлодларимизга ҳам ўз ҳолича етказиб бериш эса ҳар биримизнинг бурчимиздир.\nФотима ЖАББОРОВА, Камолиддин Беҳзод номидаги миллий рассомлик ва дизайн институти талабаси


ДАВЛАТ СОЛИҚ ҚЎМИТАСИ - Ўзбекистон овози газетаси\nэлектрон хизматлар порталини ишга туширди\nЎзбекистон Давлат солиқ қўмитаси синов тартибида солиқ органларининг электрон давлат хизматлари порталини ишга туширди. Бу ҳақда, қўмита матбуот хизмати маълумотига таяниб, «Газета.uz» хабар бермоқда.\n«Электрон солиқ хизматлари» портали аҳолига ва бизнес вакилларига хизмат кўрсатишни такомиллаштириш, бу борадаги чиқимларни камайтириш ва кўрсатилаётган солиқ хизматлари юзасидан фуқароларнинг муносабатларини таҳлил қилиш мақсадида ишлаб чиқилди.\nПорталда мурожаат йўллаш, қабулга ёзилиш, ҳисобга қўйдириш, ҳисобот жўнатиш, маълумотнома ва кўчирмалар олиш, солиқларни ҳисоблаш ва тўлаш сингари 26 турдаги хизматдан фойдаланиш кўзда тутилган. Синов тартибида ишга туширилган 10 га яқин хизмат тури алоҳида гуруҳга ажратилган. Айрим хизматлар учун электрон имзо талаб этилади.


Божхоначилар иштирокида сайлов тарғиботига оид тадбир ўтказилди\nБожхоначилар иштирокида сайлов тарғиботига ...\nШу боисдан ҳозирда Республикамизнинг барча ҳудудларида сайловолди тарғибот учрашувлари ўтказиб келинмоқда. Хусусан, Навоий вилояти божхона бошқармасида ўтказилган навбатдаги маънавият-маърифат машғулоти ҳам айни шу масалаларга бағишланди. Тадбирда вилоят сайлов комиссияси ва Адлия бошқармасининг масъул ходимлари иштирок этишиб, ходимларга бу йилги сайловларни ўтказиш тартиби, вилоят бўйлаб ташкил этиладиган сайлов округлари ва участкалари, сайловларни ўтказишда марказий сайлов комиссияининг ваколатлари ҳамда сайлов жараёнларига оид бошқа бир қатор янгиликлар ҳақида маълумот бердилар.\nХусусан, вилоят сайлов комиссиясининг вакили Д.Тухтафатулинанинг фикрича бу йилги сайловларда республика бўйича сайловчиларнинг ягона электрон рўйхати шакллантирилади. Натижада, ҳар бир сайловчининг овоз берганлиги бўйича маълумот ягона базада шаклланиб, бутун оила номидан бир киши келиб овоз бериши каби ҳолларга буткул барҳам берилади.\nБундан ташқари шу пайтга қадар аксарият фуқаролар айнан қайси сайлов участкасига бориб овоз беришлари ҳақида маълумотга эга бўлмаганлар. Янги тартибга кўра, фуқаролар электрон базага паспорт маълумотларини киритиш орқали боришлари лозим бўлган участка ва унинг манзили ҳақида маълумотга эга бўлишлари айтиб ўтилди.\nТадбир давомида, сайловларни адолатли ва шаффоф ўтказиш учун марказий сайлов комиссияси томонидан амалга оширилаётган бошқа бир қатор тадбирлар ҳақида ҳам атрофлича маълумот бериб ўтилди.


Чўпон қандай тадбир ишлатди? – ТАФСИЛОТ\nЖумбоқ 1 та фикр 622 марта кўрилган\nЧўпон қандай тадбир ишлатди?\n1968 йили юртимизга қиш жуда қаттиқ келди. Ҳавонинг ўта совиб кетиши оқибатида чорва моллари жуда катта талафот кўрди. Мингдан зиёд қўй-қўзи сурувлари қир-адирлар, тоғу тошлар ичида қолиб кетади. Чунки кутилмаганда совуқ тушиб, қалин қор ёғиб, йўллар ёпилиб қолади. Шунинг учун уларга ташқаридан ёрдам беришнинг иложи йўқ.\nҚишловга жиддий тайёргарлик кўрмаган, хизмат вазифасига совуққонлик билан қараган, натижада минглаб қўй-қўзиларнинг қирилиб кетишига йўл қўйган хўжалик раҳбарлари устидан жиноий иш қўзғатилади ва тергов ҳаракатлари бошлаб юборилади.\nҚизиғи шундаки, тумандаги раҳбарлар Аҳмадбобо ва унинг ўғиллари бу қаҳратон қишда омон қолишидан умидларини узиб қўядилар. Аммо бобо ақл ва заковатини ишлатиб шундай бир тадбир топадики, натижада кунлар илиб, қорлар эриб йўл очилгач, у кишини излаб келган кишилар чўпонларни тирик кўрадилар. Бу зукко тадбири учун бобо катта мукофотга тақдим қилинади.\nЁпиқ бинолар ичида қанчадан-қанча чорва моллари қирилиб кетган қаҳратон қишда Аҳмадбобо қандай қилиб тоғу тошларда нафақат ўз жонини, балки ўзига ишониб топширилган мингдан зиёд қўй-қўзини сақлаб қолди. Аҳмадбобонинг тадбири нимадан иборат эди?\nКалит сўзлар: жиноий иш, раҳбар, чорва, чўпон, қиш, қор\nойбек Жавоб бериш\n1) Аҳмад бобо қўйлар атрофига ҳашак билан қўйнинг гўнгини аралаштириб ёқиб ёки тутатиб турган. Натижада юқоридан тушаётган қор эриган, қўйлар устига қор эмас сув тушган. Яъни қўйлар атрофида илиқ ҳарорат юзага келтирилган.\n2) Аҳмад бобо қўйларни ғорми, ертўлагами ёки тоғнинг бирор пана еригами олиб ўтиб сақлаган.\n3) Аҳмад бобо қордан девор ҳосил қилиб, қўйлар атрофини ўраган, жой тор бўлган, қўйлардан чиқаётган ҳарорат уларни бир-бирини иситиб совуқдан асраган.


Хорамзда Captiva ағдарилди. Қурбонлар бор | Qalampir.uz\nХорамзда Captiva ағдарилди. Қурбонлар бор\nЖамият\t21 Декабрь 2019 10:12 4854\nКеча, 20 декабрь куни соат 15:45 ларда Хоразм вилоятининг Боғот туманида юз берган йўл-транспорт ҳодисасида икки киши ҳалок бўлди. Бу ҳақда ИИВ Йўл ҳаракати хавфсизлиги бош бошқармаси Матбуот хизмати хабар берди.\nБоғот тумани ҳудудидан ўтган 4Р-163 “Боғот-Янгиариқ” автомобиль йўлининг 12-км да, Боғот туманида яшовчи, 1975 йилда туғилган Ю.Ш. Captiva русумли автомобилини бошқариб кетаётганда, бошқарувни йўқотган. Натижада автомобиль ағдарилиб кетган.\nЙТҲ оқибатида автомобиль йўловчилари, Боғот туманида яшаган, 1972 йилда туғилган М.О. ва 1978 йилда туғилган Б.Қ.лар воқеа жойида ҳалок бўлган. Бундан ташқари автомобилнинг яна бир йўловчиси, Боғот туманида яшовчи 1961 йилда туғилган Б.З. тан жароҳати олиб шифохонага ётқизилган.\nШунингдек, автомобилнинг уч нафар йўловчисига касалхонада амбулатор ёрдам кўрсатилган.\n17 Сентябрь 14:20 40869\n18 Сентябрь 18:04 40407\n18 Сентябрь 08:06 36705\n18 Сентябрь 20:50 36079\n18 Сентябрь 15:05 30025


АҚШ комиссияси Россия ва Марказий Осиёдаги диний эркинлик билан боғлиқ “хавотирли вазият”ни муҳокама қилади\n22 октябр 2020, Тошкент вақти: 15:23\nАҚШнинг халқаро диний эркинлик бўйича комиссияси (USCIRF) 16 сентябрь куни онлайн режимида Россия ва Марказий Осиё мамлакатларидаги диний эркинлик билан боғлиқ “хавотирли вазият”га бағишланган тингловларни ўтказади.\nҚароргоҳи Вашингтонда жойлашган комиссия маълумотларига кўра, ўтган асрнинг 90-йиллари охирларида собиқ совет республикаларида дин ҳақида репрессив қонунлар қабул қилинганидан бери Россия ва Марказий Осиё мамлакатлари диний эркинликларни бўғиб келмоқда.\nТингловга оид хабарномада комиссия бутун минтақада мансабдор шахслар диний маросимларни қаттиқ назорат қилишлари ва бошқаришларини урғулаган. Бу ишларни улар, комиссия қайдича, “диний амаллар бажариладиган жойларда кузатув камераларини ўрнатиш ва жамоат аъзоларига оид шахсий маълумотлар тўла акс этган базаларни юритиш орқали” амалга оширмоқдалар.\nИкки партиялилик асосида тузилган мустақил комиссия АҚШ конгресси томонидан жаҳондаги диний эркинлик билан боғлиқ вазиятни таҳлил қилиш ва бу борада тавсиялар ишлаб чиқиш учун таъсис этилган.\nАпрель ойида тақдим этилган йиллик ҳисоботда комиссия АҚШ Давлат департаментига Ўзбекистонни диний эркинликларни энг қўпол равишда бузадиган мамлакатлар тоифасидан чиқаришни тавсия қилган. Айни пайтда комиссия мазкур рўйхатга Россияни қайта киритиш зарурлигини билдирган.\nКомиссия хулосасига кўра, Россияда маҳаллий ҳокимиятлар диний озчиликларга босим ўтказмоқда ва бу йўлда экстремизмга оид мужмал қонунлардан фойдаланмоқда. Бу каби қонунлардан расмийлар томонидан маъқулланмаган ҳар қанақа мулоҳаза ёки диний маросимни жиноят ўлароқ таснифлашда фойдаланилади.\nКомиссия баёнотида Россия дин соҳасини тартибга солувчи қонун-қоидалардан фойдаланган ҳолда, аннексия қилинган Қримда репрессив усулларни жорий қилгани қайд этилади.\nЙиллик ҳисоботда Россия расмийлари яриморолда қрим-татар мусулмонларини ўғирлаш, қийноққа солиш ва қамоққа тиқишда давом этгани айтилади.\nРоссия Украинага тегишли Қримни 2014 йил март ойида яриморолга қўшин киритиб, асосий объектларни эгаллаб олгани ва камида 100 мамлакат томонидан ноқонуний деб топилган референдумни ўтказгани ортидан ўз назорати остига олган.\nБугунги тинглов иштирокчилари рўйхатга олишга оид қонунлар ҳамда бутун минтақада кўпинча диний жамоатлар ҳақ-ҳуқуқларини бузишда ишлатиладиган экстремизм тўғрисидаги қонунларни суиистеъмол қилиш ҳолатларини таҳлил қиладилар. Шунингдек, улар АҚШ ҳукумати учун дин сиёсатига оид масалалар бўйича тавсияларни ишлаб чиқадилар.